KUALA LUMPUR - Polis Diraja Malaysia (PDRM) menafikan dakwaan kononnya terdapat sindiket menjual pemegang kunci yang boleh menjejaki pembeli untuk mereka melakukan jenayah ke atas pembeli terbabit.

PDRM dalam satu kenyataan media memberitahu, dakwaan itu kini tersebar secara meluas melalui media sosial terutama aplikasi whatsapp.

"Orang ramai dinasihati supaya tidak mempercayai maklumat berhubung dakwaan penjualan pemegang kunci oleh sindiket di tempat awam yang mempunyai peranti pengesan bagi membolehkan mangsa dijejaki oleh penjenayah tanpa disedari," kata kenyataan itu hari ini.

Menurut kenyataan itu, pihak polis tidak menerima sebarang laporan berhubung jenayah seperti itu setakat ini.

Namun, PDRM tetap menasihati orang ramai supaya sentiasa berwaspada dan peka dengan keadaan sekeliling untuk mengelakkan daripada berlaku jenayah.

Jelas kenyataan itu, orang ramai perlu menutup ruang dan peluang kepada penjenayah untuk mengambil kesempatan ke atas mereka. - mynewshub.my