NUSAJAYA - Kes denggi di Johor menunjukkan peningkatan dengan sebanyak 2,050 kes direkodkan sejak Januari hingga bulan lepas berbanding 1,123 kes bagi tempoh sama tahun lepas.

Pengerusi Jawatankuasa Kesihatan dan Alam Sekitar Johor Datuk Ayub Rahmat berkata kadar kematian akibat denggi juga menunjukkan peningkatan dengan 12 kematian dalam tempoh lima bulan tahun ini berbanding lima kematian bagi tempoh sama tahun lepas.

"Kes denggi di negeri ini meningkat sebanyak 85 peratus dan fenomena El Nino dikhuatiri akan meningkatkan lagi kes tersebut kerana nyamuk aedes akan mencari tempat sejuk dan selesa seperti premis perniagaan, rumah dan bangunan awam untuk membiak," katanya pada penggulungan perbahasan persidangan Dewan Undangan Negeri Johor di sini hari ini.

Ayub yang menjawab isu dibangkitkan Dr Sheikh Ibrahim Salleh (Pas-Sungai Abong) dan Ee Chin Li (DAP-Tangkak) berkata kerajaan negeri mengambil langkah proaktif dengan memperluas program Komunikasi Untuk Perubahan Tingkah Laku (Combi) kepada penduduk bagi memberi penerangan kesedaran berhubung denggi.

Beliau berkata kerajaan negeri juga sudah menubuhkan 400 jawatankuasa Combi di seluruh negeri sebagai usaha menurunkan kes denggi. - BERNAMA