KUALA LUMPUR - Kementerian Pendidikan tidak pernah menghalang golongan guru daripada menggunakan kemudahan laman sosial seperti Facebook, Twitter dan WhatsApp.

Malah, Kementerian Pendidikan menggalakkan penggunaan kemudahan itu untuk perbincangan, perkongsian dan penyampaian maklumat secara berkesan dalam kalangan mereka.

Namun, kementerian itu berasa kesal apabila menerima aduan daripada orang awam terdapat guru yang menyalahgunakan laman sosial terbabit untuk membuat kenyataan berbau politik.

"Penggunaannya memang digalakkan selagi ia tidak mendatangkan kemudaratan kepada masyarakat dan negara termasuk profesion perguruan, integriti perkhidmatan awam dan kerajaan.

"Dalam hal ini, kami menerima aduan daripada pihak awam. Ia perbuatan yang tidak sihat yang boleh menjejaskan kepercayaan masyarakat terhadap profesion perguruan," kata kenyataan itu hari ini.

Kata kenyataan itu, tindakan guru menyalahgunakan laman sosial boleh mencemarkan imej profesion perguruan yuang berpegang kepada prinsip ‘neutrality’ dan ‘impartiality’ dalam perkhidmatan awam.

Justeru, guru sebagai penjawat awam diingatkan supaya melaksanakan tugas dan tanggungjawab yang diamanahkan untuk memberi perkhidmatan kepada masyarakat dan negara tanpa sebarang unsur bias kepada mana-mana pihak. - mynewshub.my