<p style="text-align: justify;">GEORGETOWN - Calon Bebas Pilihan Raya Kecil (PRK) Parlimen Bukit Gelugor, Abu Backer Sidek Mohamad Zan mencabar lawannya untuk berdebat secara terbuka di hadapan pengundi di kawasan tersebut.</p>
<p style="text-align: justify;">Beliau berkata, debat itu penting untuk membolehkan setiap calon memberi penjelasan kepada pengundi mengenai manifesto masing-masing.</p>
<p style="text-align: justify;">Katanya, setiap calon akan diberikan ruang untuk membahaskan manifesto masing-masing supaya pengundi dapat menilai kredibiliti sebelum memilih calon yang layak pada Ahad depan.</p>
<p style="text-align: justify;">"Kita nak pengundi buat pilihan terbaik dengan memilih wakil rakyat berdasarkan kredibiliti dan kebolehannya.</p>
<p style="text-align: justify;">"Cabaran ini dilontarkan untuk memastikan semua calon bertanding secara sihat pada PRK kali ini," katanya ketika ditemui pemberita selepas bertemu peniaga dan penduduk di Pasar Awam Taman Tun Sardon, Gelugor di sini, Sabtu.</p>
<p style="text-align: justify;">Abu Backer yang juga seorang peguam turut bertembung dengan calon DAP, Ramkarpal Singh Deo yang berkempen di astaka medan selera berdekatan pasar tersebut.</p>
<p style="text-align: justify;">Kedua-dua calon sempat bersalaman dan memberi kata-kata semangat antara satu sama lain.</p>
<p style="text-align: justify;">Pada masa sama, Abu Backer meminta pengundi untuk menunaikan tanggungjawab dengan keluar mengundi pada 25 Mei ini.</p>
<p style="text-align: justify;">"Jika anda rasakan saya mampu memberi khidmat dan menjalankan tanggungjawab dengan baik, berilah saya peluang kali ini.</p>
<p style="text-align: justify;">"Namun jika anda lebih yakin dengan Ramkarpal, maka pilihlah beliau kerana semua pilihan di tangan anda,"katanya. - <strong>mStar Online</strong></p>