SHAH ALAM - Mesyuarat Majlis Kerajaan Negeri Selangor yang berlangsung hari ini berjalan seperti biasa dengan kehadiran empat EXCO Pas yang kekal dalam pentadbiran Menteri Besar Tan Sri Abdul Khalid Ibrahim.

Kesemua mereka hadir di Bangunan Setiausaha Kerajaan Negeri, SUK sebelum mesyuarat bermula pada 10 pagi tadi.

Mereka yang hadir ialah EXCO Hal Ehwal Islam, Pemodenan Pertanian dan Pembangunan Desa, Sallehen Mukhyi, EXCO Pendidikan, Pendidikan Tinggi dan Pembangunan Modal Insan, Dr Halimah Ali, EXCO Belia dan Sukan, Infrastruktur dan Kemudahan Awam, Dr Ahmad Yunus Hairi serta EXCO Perumahan, Pengurusan Bangunan dan Peneroka Bandar, Ir Iskandar Abdul Samad.

Dengan kehadiran empat EXCO berkenaan bermaksud mesyuarat yang berlangsung hari ini adalah sah kerana cukup syarat korum yang ditetapkan.

Sementara itu kelibat beberapa bekas EXCO DAP serta PKR yang dipecat semalam turut kelihatan di bangunan SUK.

Mereka ialah Datuk Teng Chang Kim, V. Ganabatiran dan Ean Yong Hian Wah dari DAP serta Elizabeth Wong dari PKR.

Abdul Khalid ketika ditemui pemberita sebelum memulakan mesyuarat berkata semua pihaknya telah meminta semua EXCO yang dipecatkan agar mengosongkan pejabat mereka sesegera mungkin.

Beliau bagaimanapun tidak menetapkan sebarang tempoh untuk bekas EXCO berkenaan mengosongkan pejabat mereka.

Semalam Abdul Khalid turut memecat EXCO PKR, Dr Daroyah Alwi dan Rodziah Ismail. - <strong>awani</strong>