KUALA LUMPUR - Projek pembinaan terowong bawah tanah di persimpangan Jalan Pudu, Jalan Imbi dan Jalan Hang Tuah di sini akan mengguna pakai kaedah baharu bagi mengelak kejadian jalan runtuh di situ pada 2 Julai lalu berulang.

Pengurus Perancangan Korporat Dewan Bandaraya Kuala Lumpur (DBKL), Dr. Ismail Stapa berkata, pihak konsultan projek itu akan menggunakan kaedah “open cut” yang dikenal pasti lebih selamat dan sesuai dengan keadaan tanah di situ.

"Setelah perbincangan dengan perunding, pemborong utama (Pertama Makmur Sdn. Bhd. JV AS Masa Sdn. Bhd.) dan agensi-agensi lain seperti TNB, SYABAS, Gas Malaysia, Prasarana dan lain-lain, pihak DBKL bersetuju dengan cadangan pihak jurutera perunding supaya konsep pembinaan baharu iaitu dengan kaedah “open cut” digunapakai.

"Kaedah ini diguna pakai selepas mengambil kira halangan di tapak seperti kabel TNB (132kv dan 275kv), paip Gas Malaysia, paip SYABAS dan laluan monorel. Ia juga adalah lebih selamat dan sesuai dengan keadaan di tapak," katanya melalui satu kenyataan media hari ini.

Ismail berkata, kaedah asal pembinaan terowong itu tidak dapat diteruskan kerana siasatan jurutera perunding projek, Tetuan Khairi Consult Sdn. Bhd. mendapati sebahagian paip-paip terowong telah patah dan runtuh dalam kejadian itu.

Menurutnya, kerja-kerja pembinaan dijangka dimulakan segera dan akan mengambil masa dua setengah bulan untuk siap.

"Lalu lintas di persimpangan ini akan dibuka semula seperti apabila siap pembinaan pada penghujung bulan September 2014," katanya. - mynewshub.my

&nbsp;

&nbsp;