Operasi pencarian pesawat milik Malaysia Airlines (MAS) MH370 yang hilang sejak 8 Mac lepas kini akan dilaksanakan lebih jauh ke selatan di kawasan selatan Lautan Hindi.

Perkara itu diumumkan oleh Timbalan Perdana Menteri Australia Warren Truss hari ini, memetik laporan di laman web CNN.

Beliau menyifatkan peringkat seterusnya pencarian pesawat itu adalah mencabar dan satu operasi yang begitu kompleks.

Kawasan baru itu dipilih pakar penyiasat antarabangsa selepas melihat dan membuat analisis berdasarkan data-data yang sedia ada.

Truss berkata kawasan seluas 60,000 km persegi itu sebelum ini sudah pun diterokai dan dicari untuk mengesan lokasi pesawat berkenaan tetapi tiada apa yang ditemui setakat ini.

Pesawat MH370 hilang ketika dalam penerbangan ke Beijing dan pasukan pencarian sehingga kini masih belum menemui sebarang tanda atau jejak penerbangan pesawat jenis Boeing 777-200ER itu ataupun kelibat kesemua 239 orang penumpangnya.

Pesawat itu berlepas dari Lapangan Terbang Antarabangsa Kuala Lumpur (KLIA) ke Beijin, China pada hari kejadian.

Truss berkata, berkemungkinan besar pesawat itu berada dalam mod automatik ketika ia terbang ke selatan Lautan Hindi. - <strong>MYNEWSHUB.MY</strong>