<p style="text-align: justify;">KUALA LUMPUR - Setiausaha Agung DAP, Lim Guan Eng menganggap bekas Ahli Parlimen Teluk Intan, Seah Leong Peng yang meninggal dunia akibat barah semalam seorang ahli DAP yang cukup setia dengan parti.</p>
<p style="text-align: justify;">Beliau turut menganggap Leong Peng yang meninggal dunia di Pusat Perubatan Universiti Malaya (PPUM) kira-ira pukul 8 pagi semalam seorang idealis dan kuat dalam mempertahankan parti DAP.</p>
<p style="text-align: justify;">“Seorang ahli setia DAP yang sebenar. Beliau sentiasa berada dengan parti pada waktu-waktu sukar menghadapi pelbagai tuduhan dan tohmahan.</p>
<p style="text-align: justify;">“Beliau adalah seorang idealis dan pejuang yang enggan tunduk kepada ancaman selama 19 tahun bersama DAP dan 15 tahun sebagai wakil rakyat,” katanya melalui satu kenyataan media hari ini.</p>
<p style="text-align: justify;">Justeru, Guan Eng menanggap kematian Leong Peng sebagai satu kehilangan buat DAP dan pakatan pembangkang.</p>
<p style="text-align: justify;">Media semalam melaporkan, Leong Peng yang merupakan Ahli Parlimen Teluk Intan meninggal dunia akibat penyakit barah di PPUM di sini.</p>
<p style="text-align: justify;">Timbalan Pengerusi DAP negeri, V. Sivakumar yang mengesahkan perkara itu berkata, mayat mendiang akan dibawa pulang ke Teluk Intan. - mynewshub.my</p>