KUALA LUMPUR - Persatuan Belia Buddhist Malaysia (YBAM) meminta kerajaan meminda Perkara 121(1A) di dalam Perlembagaan Persekutuan bagi memastikan kes-kes yang melibatkan bukan Islam hanya dibicarakan di Mahkamah Sivil.

Setiausaha Agungnya, Sek Chin Yong mendakwa, keputusan mahkamah mengenai kes membabitkan bukan Islam baru-baru ini menghakis keyakinan rakyat terhadap institusi mahkamah negara ini.

“Kerajaan perlu bertindak segera untuk mengembalikan keyakinan terhadap sistem penghakiman termasuk meminda dan memperbetulkan Perkara 121(1A) di dalam Perlembagaan Persekutuan.

“Negara ini meliputi pelbagai agama dan bangsa maka kerajaan perlu memandang serius isu yang berulang ini. Ia akan menimbulkan suasana tidak harmoni dalam kalangan masyarakat,” dakwanya melalui satu kenyataan media hari ini.

YBAM membuat gesaan itu dengan merujuk kepada Mahkamah Sivil dan Mahkamah Syariah didakwa membuat keputusan berbeza ke atas kes hak jagaan anak S.Deepa dan bekas suaminya, N. Viran yang memeluk agama Islam.

Bulan lalu, Mahkamah Rayuan menolak permohonan N. Viran atau nama Islamnya Izwan Abdullah, untuk menangguhkan keputusan Mahkamah Tinggi Seremban yang memberi hak penjagaan dua anaknya kepada ibu mereka S. Deepa yang beragama Hindu.

Di Ipoh pula, guru tadika, M. Indira Ghandhi mendapat perintah Mahkamah Tinggi pada awal tahun ini untuk mendakwa bekas suaminya Muhammad Ridzuan Abdullah atau nama sebelum Islam, K. Patmanathan, kerana menghina mahkamah setelah gagal menyerahkan anak bongsu mereka, Prasana Diksa (Ummu Habibah), 6 tahun.