KUALA LUMPUR - Seorang bekas anggota polis berpangkat lans koperal mengaku tidak bersalah di Mahkamah Majistret di sini hari ini terhadap tuduhan mencederakan seorang wanita, hujung Mei lepas.

Mohd Nizam Osman, 37, didakwa dengan sengaja mencederakan Ku Hayani Ku Ali, 28 di sebuah unit di Apartment Sri Gembira, Batu 4 1/2, Sentul, di sini pada 7 malam, 29 Mei.

Tertuduh yang kini bekerja sebagai pengawal keselamatan, didakwa mengikut Seksyen 323 Kanun Keseksaan yang boleh dihukum penjara setahun atau denda sehingga RM2,000 atau kedua-duanya, jika sabit kesalahan.

Mohd Nizam yang tidak diwakili peguam merayu agar dikenakan jumlah jaminan yang rendah kerana perlu menyara isteri dan anaknya.

Bagaimanapun, Pegawai Pendakwa Inspektor Zuraimi Kamarozzaman memohon mahkamah mengenakan jaminan setimpal.

Majistret Siti Shakirah Mohtarudin membenarkan Mohd Nizam diikat jamin RM3,000 dengan seorang penjamin dan menetapkan 1 Julai untuk sebutan kes. - BERNAMA