TELUK INTAN - Sepasang suami isteri warga emas dan anak saudara mereka maut selepas kereta dinaiki mereka bertembung dengan sebuah treler di di kilometer (KM) 42, Jalan Sitiawan-Teluk Intan petang semalam.

Ketika kejadian jam 3.05 petang itu, Othman Mohammad, 70, dan isterinya, Ainon Montak, 66, maut di tempat kejadian manakala Zaiton Menan, 53, meninggal dunia di Hospital Teluk Intan (HTI).

Timbalan Ketua Polis Daerah Hilir Perak, Superintendan Mohamad Zaki Mohd Harun berkata, kereta jenis Nissan Sentra dipandu oleh seorang lagi anak saudara Othman yang juga suami kepada Zaiton, Syed Abdul Rahman Syed Ahmad, 55, dipercayai terbabas memasuki laluan sebelah sebelum bertembung dengan treler dari arah bertentangan.

“Mereka sekeluarga sedang dalam perjalanan ke Parit 11, Batu 16, Hutan Melintang, Bagan Datoh.

“Kereta dipandu Syed Abdul Rahman dipercayai hilang kawalan lalu terbabas dan bertembung dengan treler muatan barangan plastik dari arah bertentangan,” katanya ketika dihubungi Sinar Harian semalam.

Mohamad Zaki berkata, Syed Abdul Rahman mengalami cedera parah di bahagian kaki serta badan dan dirawat di HTI.

Katanya, mayat mangsa yang maut dibawa ke hospital sama untuk bedah siasat sebelum dituntut ahli keluarga untuk dikebumikan.

Beliau berkata, pemandu treler tidak mengalami sebarang kecederaan dan kes disiasat di bawah Seksyen 41(1) Akta Pengangkutan Jalan. - <strong>Sinar Harian Online</strong>