<strong>AEON</strong> Co (M) Bhd, pengendali rangkaian gedung beli-belah AEON memberi peluang pelanggannya menikmati pelbagai ganjaran hebat, termasuk memenangi baucer beli-belah bernilai RM300 sebulan selama 30 bulan sempena sambutan ulang tahun ke-30 beroperasi di negara ini.

Pengarah Eksekutif Kewangan Korporat dan Hubungan Pelabur, Poh Ying Loo, berkata beberapa aktiviti menarik diatur sepanjang tahun ini bagi memberi ganjaran kepada pelanggan setia dan pemegang kepentingannya yang telah memberi sokongan padu sepanjang ia beroperasi di negara ini.

Katanya, majlis pelancaran sambutan ulang tahun ke-30 AEON itu diadakan pada 20 Februari lalu di Jusco Bukit Tinggi, Shah Alam.

"Sempena ulang tahun ke-30, AEON memberi ganjaran eksklusif kepada ahli AEON yang mana mereka berpeluang mendapat koleksi pisau jenama terkemuka Jerman, Zwilling secara percuma.

"Ahli AEON perlu mengumpul setem pada jumlah tertentu untuk mendapat satu koleksi pisau jenama Zwilling. Bagi membolehkan mereka layak untuk menebus pisau itu, pelanggan perlu berbelanja RM30 dalam satu resit untuk mendapatkan satu setem,” katanya kepada BH.

Tempoh mengumpul setem bermula 20 Februari hingga 22 Jun ini sementara tempoh menebus pisau berkenaan bermula 20 Februari lalu hingga 6 Julai.

Bagi memeriahkan lagi sambutan ulang tahun ke-30 AEON itu, Poh berkata, pihaknya menganjurkan program “Catch iButterflies” di pusat beli-belah miliknya yang mana pelanggan berpeluang menikmati tawaran menarik seperti diskaun harga di outlet penyewa AEON yang menyertai program berkenaan.
Pelanggan perlu memuat turun aplikasi “Catch iButterflies” menerusi telefon pintar mereka dan jika mereka melewati kawasan tertentu di pusat beli-belah itu, mereka dapat melihat rama-rama terbang menerusi aplikasi dalam telefon pintar mereka itu.

Pelanggan perlu menggerakkan telefon pintar mereka untuk menangkap rama-rama. Jika mereka berjaya menangkap rama-ramai itu, mereka boleh melihat kandungannya dan menebus tawaran di outlet yang menyertai program itu.

AEON mula beroperasi di negara ini pada 14 September 1984. - Berita Harian