<p style="text-align: justify;">HIROSHIMA - Dua vendor Mazda menyatakan minat untuk melabur dalam Wilayah Ekonomi Koridor Utara (NCER), kata Ketua Eksekutif Lembaga Pelaksanaan Koridor Utara (NCIA), Datuk Redza Rafiq.

NCIA sedang berbincang dengan dua vendor tahap pertama bagi Mazda - Delta Kogyo Co Ltd, pembekal tempat duduk kereta dan penganjak bagi kereta Mazda 6; dan Hirotec Corporation, pembekal ekszos bagi model yang sama - di Hiroshima, kata Redza.

Redza mengetuai misi perniagaan dan pelaburan selama lima hari ke Jepun dari 19 hingga 23 Mei, meliputi bandar raya Hiroshima dan Tokyo.

"Oleh sebab Mazda telah pun  melabur sejumlah RM100 juta bagi sebuah kilang pengeluaran di Kulim, kami juga berharap untuk menarik beberapa pembekal tahap pertama untuk datang ke Koridor untuk memastikan satu ekosistem sokongan yang kondusif," katanya selepas menghadiri satu taklimat di Delta Kogyo Co di sini hari ini.

Japan Mazda Motor Corp telah melabur RM100 juta untuk membina kemudahan pemasangan kenderaan Mazdanya sendiri yang siap bulan lepas, di Kulim, Kedah.

"Tujuan misi perdagangan dan pelaburan ini ialah untuk memperkenal Koridor Utara sebagai destinasi pilihan bagi pelaburan berasaskan pembuatan serta sebagai gerbang logistik penting bagi syarikat Jepun," jelas Redza.

Redza berkata pelaburan oleh dua vendor dalam Koridor Utara itu akan memberi peluang yang besar bagi keseluruhan rantaian bekalan dalam koridor ekonomi itu.

"Seperti yang kita sedia maklum, Koridor Utara menempatkan 13 jenama automotif, yang dipasang oleh pihak-pihak yang ada di wilayah ini.

"Kami memanfaatkan keadaan ini untuk memastikan kami boleh menyediakan jenis sokongan yang betul dan rakan kongsi perniagaan yang sesuai bagi pelabur-pelabur Jepun," katanya.

Redza berkata koridor itu merupakan lokasi unggul bagi pelabur Jepun menembusi pasaran-pasaran baharu dan sedang berkembang, terutamanya dalam rantau Asean.

"Di Koridor Utara, kami menawarkan cadangan nilai yang unik dan ekosistem sokongan yang kondusif untuk memestikan pelabur berkembang maju dan makmur apabila mereka memilih Koridor Utara sebagai destinasi pelaburan mereka," katanya.

Taklimat oleh Delta Kogyo itu turut dihadiri oleh pegawai-pegawai dari kerajaan negeri Kedah yang merupakan sebahagian daripada perwakilan perniagaan itu, yang bertujuan memperkenalkan Koridor Utara sebagai wilayah pilihan bagi pelabur Jepun.

Bercakap semasa taklimat itu, Datuk Ku Abd Rahman Ku Ismail, Exco Ngeri Kedah bagi Industri dan Pelaburan, Perdagangan Domestik, Koperasi dan
Kepenggunaan berkata kerajaan itu  bersedia memberikan kerjasama kepada mana-mana syarikat Jepun yang melabur dalam Koridor Utara.

"Kami bersedia memberi kerjasama dan mempercepat sebarang perkara berkaitan negeri berhubung penubuhan kilang dan perniagaan oleh pelabur Jepun," tegas beliau.

Perwakilan NCIA itu akan juga mengambil bahagian dalam Seminar Pelaburan Negeri Kedah di Tokyo yang akan diketuai oleh Menteri Besar Kedah, Datuk Seri Mukhriz Tun Dr Mahathir.

NCIA ialah badan berkanun yang bertanggungjawab untuk menetapkan hala tuju, dasar dan program bagi NCER, dengan empat bidang teras utama iaitu pertanian, pembuatan, pelancongan dan logistik. - BERNAMA</p>