KUALA LUMPUR -- Insiden penembakan pesawat Malaysia
Airlines MH17 'mungkin boleh disamakan dengan jenayah perang', kata
Pesuruhjaya Tinggi Pertubuhan Bangsa-bangsa Bersatu (PBB) bagi Hak Asasi
Manusia, Navi Pillay.

Agence France-Presse (AFP) memetik Pillay sebagai berkata PBB mengutuk
"penembakan dasyat" pesawat penumpang Malaysia di wilayah yang dikuasai
pemberontak yang mengorbankan kesemua 298 orang yang berada dalam pesawat dan
mendesak penyiasatan "yang menyeluruh, berkesan, bebas dan tidak berat sebelah"
dijalankan.

"Pencabulan undang-undang antarabangsa ini, dalam keadaan sekarang, mungkin
boleh disamakan dengan jenayah perang.

Setiap usaha akan dilakukan untuk memastikan sesiapa yang melakukan
pencabulan serius undang-undang antarabangsa termasuk jenayah perang akan di
bawa ke muka pengadilan, tidak kira siapa mereka," kata Pillay dalam satu
kenyataan.

Pesawat Malaysia Airlines penerbangan MH17 terhempas di timur Ukraine yang
menghadapi pergolakan, 17 Julai lepas semasa dalam penerbangan dari Amsterdam ke
Kuala Lumpur bersama 298 orang - 283 penumpang dan 15 krew. Pesawat itu
dipercayai telah ditembak jatuh.

Menurut AFP, Palang Merah secara rasmi menyatakan pada minggu lepas bahawa
Ukraine kini berada dalam kancah perang saudara dan pengelasan ini bermakna
pihak-pihak yang terlibat dalam konflik boleh didakwa kerana melakukan jenayah
perang.-- BERNAMA