PETALING JAYA - PLUS Malaysia Berhad (PLUS) memperuntuk hampir RM1 bilion setiap tahun untuk kos operasi, penyelenggaraan dan kerja naik taraf Jambatan Pulau Pinang serta tujuh lebuh raya kendalian syarikat konsesi itu sepanjang 986.5 kilometer.

Ketua Pegawai Operasi PLUS Mohammad Fuad Khusairi berkata operasi penyelenggaraan itu melibatkan 1,000 kakitangan dengan lebih 10,000 pemeriksaan yang dibantu teknologi terkini termasuk penggunaan ‘Total Expressway Maintenance Monitoring System’(TEMAN) dan sistem pemantauan cerun RTMS (Real Time Monitoring System).

“Kerja-kerja penyelenggaraan ini juga merangkumi pembaikan dan pencegahan melibatkan kira-kira 4,674km lorong, 6,710 cerun, 434 jambatan, 4,916 sistem pembetungan serta dua buah terowong,” katanya kepada pemberita pada sesi taklimat dan demonstrasi penyelenggaraan lebuh raya Plus bersama media di sini hari ini.

Mohammad Fuad berkata tujuh lebuh raya di bawah kendalian Plus itu termasuk Lebuhraya Utara-Selatan, Lebuhraya Baharu Lembah Klang (NKVE), Lebuhraya
Persekutuan Laluan 2 (FHR2), Lebuhraya Seremban-Port Dickson (SPDH), Lebuhraya Utara-Selatan Hubungan Tengah (ELITE), Laluan Kedua Malaysia-Singapura (Linkedua), Lebuhraya Butterworth-Kulim (BKE) dan Jambatan Pulau Pinang.

Dalam perkembangan lain, beliau berkata pihaknya juga telah menguatkuasakan zon larangan merokok di beberapa kawasan R&amp;R (rehat dan rawat) di sepanjang lebuh raya dan akan diperluas dengan antara lain menambah papan tanda berkaitan.

Semalam, Dr Subramaniam memaklumkan bahawa selain R&amp;R, laluan pejalan kaki berbumbung dalam wilayah Dewan Bandaraya Kuala Lumpur serta lebih banyak kawasan seluruh negara akan dijadikan zon bebas rokok sebelum akhir tahun ini. - BERNAMA