KUALA LUMPUR - Keretapi Tanah Melayu Berhad (KTMB) menjadualkan semula perkhidmatan KTM Intercity bagi sektor Pantai Timur dengan serta merta.

KTMB dalam satu kenyataan media memberitahu, tindakan itu berikutan arahan yang dikeluarkan oleh Suruhanjaya Pengangkutan Awam Darat (SPAD) semalam.

“Arahan ini bermakna perkhidmatan tren akan beroperasi dari pukul 9 malam hingga 9 pagi sahaja manakala dari pukul 9 pagi hingga 9 malam tiada perkhidmatan tren beroperasi bagi memberi laluan untuk kerja-kerja pemeriksaan dan penyelenggaraan landasan.

“Hanya dua perkhidmatan tren dibatalkan daripada 12 perkhidmatan yang beroperasi di sektor Pantai Timur,” kata kenyataan itu hari ini.

Menurut kenyataan itu, penumpang KTMB yang telah membeli tiket untuk perkhidmatan tren yang dibatalkan boleh menukar jadual perjalanan dengan perkhidmatan tren yang masih beroperasi.

Kata kenyataan itu, penumpang mempunyai alternatif mendapatkan pemulangan tambang di kaunter-kaunter tiket KTM Intercity.

Tambah kenyataan itu, orang ramai yang mahu mendapatkan maklumat lanjut diminta melayari laman web www.ktmb.com.my atau hubungi pusat panggilan KTM
Berhad di talian 1300-88-5862.

Sehubungan itu, KTMB memohon maaf di atas kesulitan dialami oleh penumpang disebabkan perkara itu yang bertujuan meningkatkan tahap keselamatan dan keselesaan penumpang di masa depan.

Semalam SPAD mengarahkan KTMB penutupan landasan secara separa di sektor Gemas – Gua Musang dilaksanakan serta merta selepas insiden kegelinciran tren berhampiran Stesen Kemayan, Pahang pada 8 Julai lalu.

Tindakan itu bagi membolehkan KTMB menjalankan kerja-kerja memeriksa serta menyelenggara landasan secara komprehensif di sektor berkenaan pada waktu siang sebelum membenarkan tren beroperasi semula pada waktu malam. - mynewshub.my