KUALA LUMPUR - 1Malaysia Development Bhd (1MDB) telah memulakan kegiatan bagi tawaran awam awal (IPO) aset tenaganya, yang dijadualkan dilaksanakan dalam suku keempat tahun ini.

Dalam satu kenyataan hari ini, ia berkata IPO itu disasarkan untuk disenaraikan di Bursa Malaysia dengan saiz tawaran yang dijangkakan sebanyak lebih US$3 bilion.

"1MDB menjangka untuk menggunakan pendapatan ini untuk membiayai pertumbuhan perniagaan pada masa akan datang, bagi pembayaran sebahagian daripada hutang terkumpulnya dan bagi tujuan am korporat," katanya.

1MDB berkata ia telah melantik Deutsche Bank dan Maybank sebagai penyelaras bersama globalnya bagi IPO itu.

"Maybank, bersama AmBank, telah dipilih sebagai penasihat utama bersama, manakala Goldman Sachs sebagai penasihat bagi IPO itu," jelasnya.

Di bawah perniagaan tenaganya, 1MDB memiliki 16 loji kuasa dan penyahgaraman di enam negara, termasuk Mesir, Sri Lanka, Bangladesh, Pakistan dan Emiriyah Arab Bersatu.

Kumpulan itu mempunyai kapasiti penjanaan kuasa bersih sebanyak 5,570 megawatt (MW).

Di Malaysia, kumpulan itu merupakan pengeluar kuasa bebas kedua terbesar, dengan aset merangkumi Powertek, yang mengendalikan tiga loji kuasa di Melaka, Loji Kuasa Kuala Langat di Selangor dan loji kuasa Jimah Energy pengupayaan arang batu di Negeri Sembilan.

Pada Mac tahun ini, 1MDB dan rakan kongsinya, Mitsui Co memenangi bida Projek 3B untuk membina loji kuasa pengupayaan arang batu 2,000 MW. - BERNAMA