KUALA LUMPUR - Perkhidmatan teksi di negara ini sewajarnya diberikan kadar sifar bagi meringankan beban pemandu teksi apabila Cukai Barang dan Perkhidmatan (GST) dilaksanakan April tahun depan.

Seorang akauntan bertauliah yang pelanggannya termasuk syarikat teksi, berkata menerusi garis panduan semasa, perkhidmatan pengangkutan awam dikecualikan daripada cukai baharu.

Walaupun garis panduan sedia ada memihak kepada pengguna, ia akan membebankan pemandu teksi, terutama yang telibat dalam skim sewa beli, memandangkan bayaran ansuran bulanan untuk teksi tertakluk kepada GST, kata akauntan berkenaan yang enggan namanya disiarkan, kepada Bernama baru-baru ini.

Kadar sifar merujuk kepada bekalan bercukai yang tertakluk kepada kadar sifar, bermakna perniagaan yang layak menuntut kredit cukai input dalam memperoleh bekalan, dan mengenakan GST pada kadar sifar kepada pengguna.

Barangan yang dikecualikan pula, merupakan bekalan yang tidak dikenakan cukai yang tidak tertakluk kepada GST dan peniagaan tidak layak untuk menuntut kredit cukai input dalam memperoleh bekalan berkenaan, dan tidak boleh mengenakan cukai output kepada pengguna.

Skim ini merupakan sistem dalam memperoleh barangan secara kredit dengan penjual barangan berkenaan dianggap sebagai peniaga, pembeli dianggap sebagai penyewa manaka pembiaya merupakan pemilik.

Mengikut perjanjian, penyewa dalam konteks ini merujuk kepada pemandu teksi, yang membayar ansuran bulanan kepada pembiaya, iaitu syarikat teksi.

Beliau mencadangkan industri pengangkutan awam dikenakan kadar sifar supaya cukai yang dikenakan ke atas sewaan bulanaan boleh dituntut sebagai cukai input.

"Selain itu, pemandu perlu menanggung kos bahan api atau gas yang juga tertakluk kepada GST. Ini membebankan pemandu memandangkan mereka tidak boleh menaikkan kadar tambang kepada penumpang memandangkan tambang ditetapkan oleh Suruhanjaya Pengangkutan Awam Darat (SPAD)," katanya kepada Bernama pada Persidangan Kebangsaan GST 2014 baru-baru ini.

Pada pembentangan Bajet 2014, Perdana Menteri Datuk Seri Najib Tun Razak yang juga Menteri Kewangan mengumumkan pelaksanaan GST pada enam peratus bagi menggantikan Cukai Jualan dan Cukai Perkhidmatan, pada 1 April 2015.

Persidangan dua hari itu yang berlangsung dari 10 Julai itu dianjurkan oleh Pertubuhan Berita Nasional Malaysia (Bernama) dan Tax Advisory and Management Services Sdn Bhd (TAMS). - BERNAMA