<p style="text-align: left;"><strong>KAPTEN</strong> pasukan bola sepak Angkatan Tentera Malaysia (ATM), Hairuddin Omar, menjelaskan dia bersimpati dengan nasib Fara Fauzana,34, apabila personaliti itu digosipkan bercinta dengannya.</p>
<p style="text-align: left;">Hairuddin atau lebih dikenali dengan panggilan Hai-O, 35, turut meminta semua pihak agar tidak mengaitkan mereka lagi memandangkan dia dan Fara tidak mempunyai apa-apa hubungan istimewa.</p>
<p style="text-align: left;">“Kami tidak bercinta dan tidak pernah pun keluar bersama. Cukuplah! Jangan buat andaian yang tidak betul. Kesian dengan dia (Fara),” kata Hairuddin seperti yang dilaporkan mStar online.</p>
<p style="text-align: left;">Hairuddin yang juga bekas pemain bola sepak kebangsaan diminta mengulas sejauh manakah kebenaran gosip kononnya dia dan Fara bercinta.</p>
<p style="text-align: left;">Fara dalam kenyataannya kepada mStar Online pada Rabu lalu turut menepis tuduhan berkenaan sebaliknya berasa kecil hati apabila timbul pula cerita kononnya dia bertudung atas permintaan bintang sukan berkenaan.</p>
<p style="text-align: left;">Tambah Hairuddin, Fara membuat keputusan bertudung tiada kena-mengena dengannya kerana ia adalah kehendak wanita itu sendiri.</p>
<p style="text-align: left;">Malah katanya, apabila tersebar gosip berkenaan Fara ada menghantar mesej kepadanya sambil memberitahu agak sedih dengan berita yang tersebar.</p>
<p style="text-align: left;">Ditanya sejauh manakah dia mengenali Fara ujar Hairuddin, mereka bertemu kira-kira tujuh tahun lalu ketika Fara bersama kru Hot FM singgah di restorannya di Terengganu. - <strong>Malaysian Digest</strong></p>
<p style="text-align: left;"></p>
<p style="text-align: left;"></p>