PORT DICKSON - Menteri Besar, Datuk Seri Mohamad Hasan berkata, Port Dickson akan dijenamakan semula dan diberi imej baru.

Menurutnya, kerajaan pusat pada dasarnya bersetuju supaya kerajaan negeri mewujudkan satu kawasan pertumbuhan ekonomi baharu, iaitu Putrajaya-Seremban-Port Dickson.

Katanya, kawasan segi tiga emas yang baharu ini diharap dapat mengurangkan kesesakan di Lembah Klang.

"Saya berharap ia akan menjadi kenyataan tidak lama lagi kerana kawasan segi tiga emas baharu ini, Putrajaya-Seremban-Port Dickson akan diletakkan dalam Rancangan Malaysia ke-11.

"Tidak lama lagi lebuh raya baharu daripada KLIA ke Seremban akan dibina. Ia akan bersambung dengan Lebuhraya Lekas, di Senawang yang mana ia akan menjadi 'Lebuhraya Lingkaran Luar Seremban'.

"Selain itu, kita akan meminta satu lagi lebuh raya baru daripada KLIA ke Port Dickson sepanjang 21 kilometer," katanya pada majlis pecah tanah projek pembangunan sebuah resort dengan taman tema air oleh anak syarikat Tanco Holdings Bhd, Palm Springs Development Sdn Bhd di Palm Springs Resort City di sini, hari ini.

Katanya, kerajaan negeri juga sedang berunding dengan Express Rail Link Sdn Bhd (ERL) untuk menyambung perkhidmatan ERL daripada KLIA ke Port Dickson.

"Pelan Induk Pembangunan Semula Port Dickson telah pun disiapkan dan Port Dickson akan dijenamakan semula dan diberi imej baru dengan mengambil kira beberapa pembangunan besar.

"Kita akan memberikan 'surat perjanjian' kepada sebuah syarikat antarabangsa supaya kawasan berlumpur di Lukut dibangunkan seperti 'pulau buatan manusia' dan sebagainya", katanya.

Mohamad berkata, pembangunan baharu akan menjadikan Port Dickson berubah corak dan menjadi tumpuan pelancong tempatan dan asing.

Menurutnya, pembangunan di kawasan itu disyaratkan agar tidak kurang daripada 50 peratus daripadanya mestilah produk pelancongan.

Mengenai projek resort dengan taman tema air itu, beliau berkata, ia akan dapat menambah nilai pembangunan yang sedia ada di kawasan itu.

"Projek bernilai RM600 juta yang dijangka beroperasi pada tahun depan itu  akan memberi impak besar kepada industri pelancongan di negeri ini," katanya. - BERNAMA