<p style="text-align: justify;">KUALA LUMPUR - Parti pembangkang terus berdolak dalih berhubung keterbukaan kerajaan dalam membenarkan mereka membentangkan manifesto Pilihan Raya Umum Ke-13 (PRU13) menerusi Radio Televisyen Malaysia (RTM) selama 10 minit selepas pembubaran Dewan Rakyat.</p>
<p style="text-align: justify;">Mereka membuat pelbagai alasan untuk menolak tawaran itu bagi memperlihatkan kepada masyarakat kononnya pembangkang mempunyai sebab untuk menolak amalan demokrasi daripada kerajaan Barisan Nasional (BN) tersebut.</p>
<p style="text-align: justify;">Terbaharu Timbalan Pesuruhjaya PAS Wilayah Persekutuan, Ahmad Zamri Asa’Ad Khuzaimi membandingkan tempoh rancangan kartun di televisyen dengan tempoh pembentangan yang ditawarkan oleh RTM sebagai alasan untuk menolak tawaran tersebut.</p>
<p style="text-align: justify;">“PAS Wilayah Persekutuan hairan kerana jarang ada rancangan berlangsung selama sepuluh minit di televisyen. Rancangan kartun untuk kanak-kanak sahaja memakan masa paling kurang 30 minit.</p>
<p style="text-align: justify;">“Asas penolakan tawaran tersebut juga amat kukuh kerana slot tersebut hanya dibenarkan berlangsung selama 10 minit dan disiarkan secara rakaman, bukannya siaran langsung,” dakwanya melalui satu kenyataan media hari ini.</p>
<p style="text-align: justify;">Ahmad Zamri seterusnya mendakwa tawaran membentangkan manifesto pakatan pembangkang menerusi RTM selama 10 minit selepas pembubaran Dewan Rakyat itu sebenarnya suatu penghinaan kepada rakyat dan amalan demokrasi di negara ini.</p>
<p style="text-align: justify;">Menteri Penerangan, Komunikasi dan Kebudayaan, Datuk Seri Dr. Rais Yatim sebelum ini menyifatkan pakatan pembangkang sebagai angkuh apabila menolak tawaran untuk membentangkan manifesto pilihan raya mereka menerusi RTM.</p>
<p style="text-align: justify;">Beliau dipetik sebagai berkata, tawaran 10 minit itu tertakluk kepada semua parti politik dan bukannya satu muslihat seperti yang didakwa pakatan pembangkang sebelum ini.</p>
<p style="text-align: justify;">Pada 22 Mac lalu, Rais mengumumkan semua parti politik dibenar membentangkan manifesto pilihan raya masing-masing menerusi siaran RTM selama 10 minit selepas pembubaran Dewan Rakyat.</p>
<p style="text-align: justify;">Bagaimanapun DAP menerusi Setiausaha Agungnya, Lim Guan Eng menolak tawaran 10 minit itu. Parti Keadilan Rakyat (PKR) dan PAS juga dilaporkan turut menolak tawaran tersebut. - mynewshub.my</p>