KUALA LUMPUR - Gabungan Anak Johor (GAJ) IPT Malaysia gembira kerana kerajaan Johor tetap meneruskan pembentangan rang undang-undang penubuhan Lembaga Perumahan dan Hartanah Johor (LPHJ) yang diluluskan dalam sidang Dewan Undangan Negeri (DUN) Johor kelmarin.

Pengerusinya, Shahrul Akmal Johari berkata, pihaknya memuji ketegasan kerajaan Johor dalam perkara itu dan tidak tunduk kepada pelbagai persepsi negatif yang dilemparkan ke atas enakmen tersebut.

“Kami menyokong penuh LPHJ. Tindakan tegas kerajaan Johor mengutamakan rakyat Johor berbanding tunduk kepada desakan segelintir pihak yang kurang senang dengan usaha tersebut.

“kami berasa kecewa terhadap segelintir media dan ahli politik yang memanipulasi enakmen itu demi meraih kepentingan politik mereka. Perkara itu menimbulkan kontroversi dan persepsi negatif terhadap institusi diraja Johor,” katanya melalui satu kenyataan media hari ini.

Shahrul Akmal berkata, pindaan terhadap enakmen tersebut memperlihatkan kerajaan Johor cukup peka, berniat baik dan tidak sesekali mempergunakan institusi diraja untuk kepentingan lain seperti didakwa media.

Menurutnya, enakmen itu perlu difahami dan dibaca bersama Undang-Undang Tubuh Negeri Johor 1895 kerana ia bertujuan menyelenggara dan menyelaras semula segala hal berkaitan tanah, perumahan, projek dan hartanah daripada terbengkalai dan tidak terurus..

Jelasnya, enakmen itu juga melindungi hak rakyat Johor untuk mendapatkan rumah mampu milik berikutan keengganan pemaju perumahan membina rumah mampu milik kepada rakyat Johor selama ini.

Justeru, katanya, LPHJ akan berperanan mendenda dan mengambil alih peranan rancangan pembangunan perumahan daripada pihak pemaju.

Selain itu, katanya, segala peralihan penjualan tanah rakyat Johor akan melalui lembaga itu untuk memantau proses tersebut.

“Perkara ini juga dilihat baik untuk melindungi hak rakyat Johor daripada dieksploitasi pihak asing. Kami berharap pihak luar tidak memutarbelitkan fakta untuk mengelirukan rakyat Johor,” tegasnya.

Tambah beliau, laporan media yang mengatakan Sultan Johor akan memiliki kuasa mutlak dalam hal pentadbiran khususnya enakmen itu pula adalah tidak benar.

Menurutnya, peruntukan menjelaskan bahawa Sultan Johor bertindak di atas pelantikan berdasarkan nasihat Menteri Besar dimana Menteri Besar bertindak selaku eksekutif dan Sultan Johor bertindak selaku baginda Ketua Negeri dan Jajahan Takluk Johor iaitu pelindung dan penaung negeri Johor..

Jelasnya lagi, perkara itu selaras dengan peruntukan perlembagaan dan tidak menyalahi peruntukan sedia ada

“Peranan Sultan dilihat seperti peranan Yang Di Pertuan Agong di dalam beberapa perkara dalam Perlembagaan yang secara lazimnya menerima nasihat daripada Perdana Menteri,” katanya. - mynewshub.my