KUALA LUMPUR - Dewan Pemuda PAS (DPP) Perak menggesa pihak polis Perak meningkatkan operasi di pusat-pusat hiburan, hotel, rumah tumpangan serta pusat snooker untuk menangani masalah dadah di negeri itu.

Ketuanya, Dr. Raja Ahmad Iskandar Al-Hiss mendakwa, premis terbabit menjadi lokasi utama pengedaran dadah di negeri itu.

“Kami berasa bimbang dengan laporan media yang menyenaraikan Perak negeri tertinggi mencatatkan tangkapan pelbagai kesalahan berkaitan dengan kes dadah.

“Bagi kami, berita ini amat mendukacitakan kerana sudah tentu kebanyakkannya adalah generasi muda yang terjebak dengan penagihan dadah,” katanya melalui satu kenyataan media hari ini.

Raja Ahmad turut menyeru pihak berkuasa tempatan (PBT) supaya menyekat lesen-lesen perniagaan premis terbabit yang pernah terlibat dengan kes dadah.

Katanya, satu jawatankuasa khas perlu dibentuk kerajaan negeri pihak bagi memfokuskan agenda membanteras kes dadah di Perak.

“Perlu diusahakan semua pihak untuk duduk semeja bagi mencari kaedah dan formula terbaik untuk menyekat penyakit yang berbahaya ini daripada masyarakat tanpa batasan,” katanya.

Media semalam melaporkan Perak negeri tertinggi mencatatkan tangkapan pelbagai kesalahan berkaitan dadah dengan sejumlah 5,179 tangkapan bagi tempoh Januari hingga Mei.

Timbalan Ketua Polis Perak, Datuk A. Paramasivam dipetik berkata, statistik itu menunjukkan peningkatan sebanyak 1,136 tangkapan berbanding tempoh sama tahun lepas.

Daripada jumlah itu, katanya, seramai 836 merupakan pengedar yang telah dikenakan tindakan mengikut Akta Dadah Berbahaya (ADB) 1952 bagi tempoh tersebut, berbanding 531 orang tempoh sama tahun lepas. - mynewshub.my