KOTA TINGGI - Kawasan Keselamatan Pantai Timur Sabah (Esscom) yang diwujudkan untuk menangani isu keselamatan di timur Sabah perlu dikekalkan dan ditambah baik biarpun dilemparkan pelbagai kritikan berikutan kes penculikan warga China Selasa lepas, kata Datuk Seri Mohd Shafie Apdal.

Menteri Kemajuan Luar Bandar dan Wilayah yang juga anggota Parlimen Semporna itu berkata, keupayaan Esscom untuk membanteras kegiatan penculikan dan aktiviti jenayah yang lain di pantai Timur Sabah perlu dipertingkatkan.

"Kita berharap Esscom dapat diberi sokongan. Saya kesal kerana benda ini (penculikan) berlaku berulang kali dan saya telah pun berulang kali berkata supaya tindakan tegas dikenakan terhadap anasir ini walaupun mereka mempunyai hubungan kekeluargaan dengan negara jiran, itu bukan alasan," katanya hari ini.

Beliau berkata demikian kepada pemberita selepas menghadiri Majlis Penyerahan Surat Tawaran Rumah Fasa 2 dan Pecah Tanah Rumah Mampu Milik Fasa 3 di Kampung Tersusun Tuan Sheh, Tanjung Sedili di sini.

Mohd Shafie yang merasa amat kesal dengan kejadian penculikan warga China,  Yang Zailin di Pulau Baik, Lahad Datu 6 Mei lepas berkata demikian ketika mengulas kenyataan beberapa pihak yang mahukan Esscom dibubarkan dan tugasnya diambil alih oleh Majlis Keselamatan Negara.

"Negara kita berdaulat dan merdeka, kita kena pertahankan dan jangan sampai nyawa rakyat kita hilang," kata beliau yang pernah berkhidmat sebagai Timbalan Menteri Pertahanan tidak lama dahulu,

Sehubungan dengan itu, beliau mencadangkan supaya aspek perisikan Esscom itu perlu dipertingkatkan supaya pihak keselamatan tahu lebih awal sebelum sesuatu kegiatan jenayah itu berlaku.

Usaha memperkasa keupayaan Esscom katanya perlu dilakukan secepat mungkin, supaya anasir-anasir yang bertanggungjawab melakukan kegiatan jenayah itu termasuk penculikan itu tidak menjadikan jenayah itu satu bentuk pekerjaan kepada mereka.

Selain itu katanya usaha pengemblengan tenaga di antara polis, tentera dan masyarakat juga perlu dipertingkatkan supaya menjadi satu pasukan di dalam membanteras ancaman keselamatan di timur Sabah.

Sementara itu beliau berkata, agensi-agensi di bawah kementerian seperti Majlis  Amanah Rakyat (MARA) diminta  tampil dengan program-program latihan untuk menyediakan anak-anak muda Johor dengan peluang di dalam projek minyak dan gas di Pengerang.

"Kita mahukan agensi kita seperti MARA melatih anak-anak muda dengan kemahiran yang bakal diperlukan apabila projek minyak dan gas di Pengerang
bermula. Kita tidak memerlukan orang luar, kita berikan keutamaan kepada anak-anak muda Johor," katanya.

Sebagai menteri bertanggungjawab, beliau telah pun menyuarakannya kepada kabinet minggu lepas mengenai kepentingan agensi seperti MARA untuk menyediakan latihan kepada anak-anak muda yang bakal terlibat dengan projek di Pengerang.

Mohd Shafie berkata Kementerian Kemajuan Luar Bandar dan Wilayah serta agensi-agensi dibawahnya tidak hanya menyediakan keperluan prasarana seperti rumah dan jalanraya di luar bandar tetapi juga giat melaksanakan pelbagai kegiatan ekonomi yang mampu mewujudkan pekerjaaan dan pendapatan kepada warga luar bandar.

Katanya, pelbagai aktiviti ekonomi telah diusahakan oleh Lembaga Kemajuan Johor Tenggara (Kejora) seperti projek penanaman nanas, tembikai, nangka dan kelapa sawit bagi membolehkan penduduk tempatan meningkatkan pendapatan mereka.

Hasil-hasil tanaman terbabit katanya, bukan sahaja untuk kegunaan tempatan, tetapi juga telah berjaya dieksport ke negara-negara luar selain Singapura. - BERNAMA