KUALA LUMPUR - Apabila anaknya Shakirah Ariana didapati mengalami 'Sindrom Heterotaxy' setelah didiagnos beberapa hari selepas dilahirkan, ibu tunggal Shamila Basir menerimanya dengan penuh ketabahan.

Sindrom itu amat jarang ditemui dan ia merupakan kecacatan jantung serta organ lain dalam erti kata ia tidak terletak di tempat lazim, tiada langsung atau berbentuk ganjil.

Walaupun doktor sendiri semakin hilang keyakinan keadaan Ariana akan dapat diperbaiki, namun Shamila, 39, yakin tiada yang mustahil dalam hidup ini dan terus bertekad untuk memastikan anak tunggalnya itu akan dapat menjalani kehidupan seperi insan lain.

"Mulai tahun ini, saya menjalankan perniagaan kek cawan dan biskut melalui laman Facebook (Ariana's Cupcakes Addiction) untuk mencari wang bagi membiayai pembedahan akhir dan paling penting bagi Ariana (kini berusia tiga tahun). Ia adalah pembedahan untuk menyelamatkan nyawa.

"Pembedahan dikenali sebagai Fenestration Fontan Procedure ini, yang dijadual dilakukan di Boston Children's Hospital, Amerika pada 8 Ogos, akan melibatkan RM360,000," katanya kepada Bernama baru-baru ini.

Menurut Shamila, dalam masa tujuh bulan pertama menjalankan perniagaan itu, dia mengumpul hampir RM170,000 dan amat terharu dengan kemurahan hati mereka yang mendapat tahu tentang perkara yang dialaminya itu melalui rakan-rakan dan Facebook.

Shamila berkata Ariana dilahirkan dengan mempunyai Kecacatan Menyeluruh Septal Artial Ventikel (CAVSD) dan hanya mempunyai satu ventrikel, satu injap, Regurgitatasi Injap Atrioventrikul Lemah (AVVR), Stenosis Pulmonari(PS) teruk, Dua Saluran Keluar Ventikel Kanan (DORV) dan Asplenia, yang bererti kanak kanak ini tidak mempunyai limpa.

"Saya masih ingat, saya memandang muka Ariana dan bertanya kepadanya apa yang dia mahu ibu lakukan untuknya. Saya tak pasti sama ada saya mendengar suara malaikat, tetapi mesejnya ialah meminta saya membantu Ariana menikmati kehidupan seperti insan lain juga.

"Inilah sebabnya saya mahu pastikan anak tunggal saya ini mendapat pembedahan dan rawatan perubatan terbaik," katanya sambil menjelaskan bahawa dalam bahasa Arab, Ariana bererti kehidupan penuh.

Shamila telah menggunakan segala sumber yang dimilikinya untuk membiayai dua pembedahan pertama yang diperlukan Ariana untuk terus hidup dan kekuatan semangat yang ditunjukkan anaknya itu dalam tempoh pemulihan menguatkan lagi semangatnya untuk berikhtiar mendapatkan rawatan terbaik untuk Ariana.

Ariana menjalani pembedahan pertama ketika berusia dua bulan dan pembedahan kedua ketika berusia 15 bulan.

"Walaupun doktor berkata jangka hayat kanak-kanak yang mengalami keadaan itu tidak sampai setahun, tetapi Ariana berkesempatan menyambut ulang tahun kelahiran ketiganya pada April tahun ini.

"Nampaknya, saya telah membuat pilihan tepat dengan melakukan perkara tepat untuknya. Saya amat terharu dengan kebaikan dan kemurahan hati mereka yang mendapat tahu tentang kisah Ariana dan memberi sokongan kepada saya untuk pembedahan akhir itu nanti," katanya.

Dengan wajah penuh yakin, Shamila, yang akan berlepas ke Amerika minggu depan, berkata Ariana adalah anugerah paling bernilai dalam hidupnya, yang tidak boleh ditukar ganti dengan apa jua pun.

"Mungkin jalan yang perlu kami tempuhi amat panjang, tapi Insya-Allah, Ariana akan dapat menikmati kehidupan sepenuhnya," kata Shamila.

Di Amerika, Hari Kesedaran Heterotaxy disambut pada 4 Mei setiap tahun. - BERNAMA