<p style="text-align: justify;">AYER KEROH - Seorang warga emas yang berkerusi roda didakwa di Mahkamah Majistret di sini, semalam atas pertuduhan mencabul kehormatan pembantu rumah di kediamannya di Tanjung Kling, Februari lalu.</p>
<p style="text-align: justify;">Tertuduh, Ong Boon Loh, 84, bagaimanapun mengaku tidak bersalah terhadap dakwaan ke atasnya di hadapan Majistret Syajaratudur Abd Rahman selepas dia menggeleng tidak setuju pertuduhan dibacakan jurubahasa mahkamah dalam bahasa Mandarin.</p>
<p style="text-align: justify;">Berdasarkan pertuduhan, tertuduh didakwa mencabul kehormatan dengan meraba payudara dan memeluk seorang wanita berusia 33 tahun di sebuah rumah di Jalan Tangga Batu, Tanjung Kling kira-kira jam 8 pagi pada 23 Februari 2014.</p>
<p style="text-align: justify;">Dia didakwa mengikut Seksyen 354 Kanun Keseksaan yang memperuntukkan hukuman penjara sehingga 10 tahun atau denda atau sebat atau mana-mana dua daripadanya, jika sabit kesalahan.</p>
<p style="text-align: justify;">Terdahulu, Timbalan Pendakwa Raya Nabilah Nizam ketika pendakwaan meminta mahkamah memberikan jaminan RM5,000 terhadap tertuduh sebelum peguam Teoh Kim Hong merayu supaya wang jaminan terhadap anak guamnya dikurangkan dengan alasan sudah berusia.</p>
<p style="text-align: justify;">Selepas mendengar rayuan itu, Syajaratudur kemudian membenarkan Boon Loh diikat jamin RM2,000 selain turut menetapkan kes disebut semula pada 17 April ini.</p>
<p style="text-align: justify;"><strong>Pada 3 Mac lalu, Sinar Harian melaporkan bagaikan hidup di dalam neraka, seorang pembantu rumah akhirnya nekad melarikan diri dari rumah majikan selepas tidak tahan dengan perangai ‘gatal’ seorang lelaki warga emas yang sering mencabul kehormatannya.</strong></p>
<p style="text-align: justify;">Mangsa, warga Indonesia berusia 33 tahun itu bertindak keluar dari rumah majikannya di Tangga Batu, dekat sini apabila beberapa kali buah dadanya diramas lelaki berusia 85 tahun, sejak dua bulan lalu.</p>
<p style="text-align: justify;">Menurut sumber, mangsa diambil seorang lelaki Cina untuk bekerja di rumah mereka yang turut dihuni bapanya iaitu suspek, melalui ejen di Kuala Lumpur pada pertengahan Oktober tahun lepas. - Sinar Harian Online</p>