Ketua Pusat Penyelaras Kerjasama Agensi (JACC) Angus Houston hari ini mengesahkan satu isyarat akustik dikesan sebuah pesawat Tentera Udara Australia P3-Orion tengahari tadi di dalam kawasan pencarian kapal Australian Defence Vessel Ocean Shield sebelum ini.

<strong>"Data ini akan dianalisis secara terperinci sepanjang malam ini dan ia disahkan berpotensi berpunca daripada isyarat dari peralatan yang diperbuat oleh manusia," kata Houston dalam kenyataan media di laman web JACC hari ini.</strong>

Menurut beliau, pihaknya akan memberikan maklumat terbaru jika ada petunjuk baru diperolehi.

Menurut JACC, usaha pencarian di dasar laut disambung semula hari ini dengan kapal pertahanan  Ocean Shield memantau di sebelah utara manakala kapal China Haixun 01 dan HMS Echo berada di hujung sebelah selatan.

Tiupan angin sederhana dari tenggara dan hujan sekejap-kejap diramal berlaku di kawasan berkenaan pada Khamis, menurut kenyataan itu, memaklumkan jarak penglihatan juga sederhana kira-kira 5,000 meter ketika hujan.

Ocean Shield yang menunda sebuah alat pengesan ping Tentera Laut Amerika Syarikat bagi mengesan isyarat daripada perakam pesawat telah dua kali mengesan isyarat pada Sabtu. Pada Selasa lepas, ia mengesan isyarat berkenaan sebanyak dua kali.

Houston berkata berdasarkan analisis pakar mengenai dua isyarat pertama itu, mereka mempercayai ia konsisten dengan spesifikasi dan gambaran daripada perakam data pesawat. - <strong>MYNEWSHUB.MY</strong>