<p style="text-align: justify;">SHAH ALAM - Pemilihan PKR Cabang Shah Alam kecoh apabila Calon Ketua Cabang, menegur lawannya, Rodziah Ismail yang mengedarkan bunga di pintu masuk Dewan Teratai, Seksyen 19, sebentar tadi.</p>
<p style="text-align: justify;">Yaakob yang juga Adun Kota Anggerik tidak berpuas hati dengan tindakan Rodziah yang disifatkan mengula-gulakan pengundi dengan mengedarkan kuntuman bunga mawar.</p>
<p style="text-align: justify;">Berlaku sedikit pertikaman lidah antara kedua-dua lawan sekutu itu kerana Rodziah menegaskan bahawa bunga berkenaan adalah sebagai hadiah sempena Hari Ibu dan beliau selaku Adun di kawasan berkenaan (Batu Tiga).</p>
<p style="text-align: justify;">Yaakob meminta Rodziah berhenti mengedarkan kuntuman bunga berkenaan namun beliau enggan dan segera mendapatkan pengesahan daripada Ahli Jawatankuasa Pemilihan Pusat, Datuk Johari Abdul.</p>
<p style="text-align: justify;">Menurut Rodziah, Johari membenarkannya mengedarkan bunga berkenaan dengan syarat diberi kepada pengundi yang selesai mengundi dan kebenaran itu disambut sorakan daripada penyokong beliau.</p>
<p style="text-align: justify;">Sebelum itu, penyokong Yaakob tidak berpuas hati dengan tindakan Rodziah yang masih berada di dalam dewan mengundi dan didakwa menjalankan kempen di dewan mengundi.</p>
<p style="text-align: justify;">Bagaimanapun Rodziah menafikan beliau meneruskan kempen di dalam dewan sebaliknya memberi keutamaan kepada pengundi yang kurang upaya dan uzur untuk melakukan pemilihan terlebih dahulu. - <strong>Sinar Harian Online</strong></p>