<p style="text-align: justify;">Los Angeles - Beverly Hills mendesak Sultan Brunei menjual sebuah hotel di bandar yang dipenuhi selebriti di Amerika Syarikat itu selepas negara berkenaan memperkenalkan undang-undang syariah, kata pegawai semalam.</p>
<p style="text-align: justify;">Bintang termasuk Jay Leno, Ellen DeGeneres dan jutawan Richard Branson sebelum ini turut menggesa dikenakan boikot terhadap rangkaian Beverly Hills Hotel.</p>
<p style="text-align: justify;">Ketua rangkaian Dorchester Collection, Christopher Cowdray bagaimanapun berkata ia adalah satu kesilapan dan hanya akan menjejaskan kakitangan hotel.</p>
<p style="text-align: justify;">“Tindakan yang mahu diambil perlu dipertimbangkan secara serius kerana ia akan menjejaskan kehidupan semua orang ini,” katanya kepada pihak berkuasa Beverly Hill pada satu mesyuarat majlis malam kelmarin.</p>
<p style="text-align: justify;">Sultan Hassanal Bolkiah minggu lalu mengumumkan beliau akan tetap meneruskan pelaksanaan undang-undang syariah walaupun mendapat kritikan dari dalam dan luar negara.</p>
<p style="text-align: justify;"><strong>Undang-undang hudud</strong></p>
<p style="text-align: justify;">Fasa awal secara rasmi berkuat kuasa kelmarin dengan fasa kedua termasuk hukuman lebih tegas iaitu pelaksanaan hudud yang akan memotong tangan pencuri dan perompak akan bermula akhir tahun ini.</p>
<p style="text-align: justify;">Akhir tahun depan, hukuman rejam atas kesalahan liwat dan berzina akan diperkenalkan.</p>
<p style="text-align: justify;">Sultan Brunei memiliki Hotel Beverly Hills dan juga Hotel Bel-Air di Los Angeles melalui syarikatnya Dorchester Collection, yang juga mempunyai cawangan di London, Paris, Milan dan Rome. - AFP</p>