<p style="text-align: justify;">KUALA LUMPUR - Majlis Perbandaran Klang (MPK) menyita 11 gerai haram milik warga asing dalam satu operasi di pasar pagi Jalan Papan, Pandamaran di sini baru-baru ini.</p>
<p style="text-align: justify;">Yang Dipertua MPK, Datuk Mohammad Yacob berkata, operasi itu bertujuan membasmi perniagaan haram warga asing di kawasan tersebut.</p>
<p style="text-align: justify;">"Operasi selama dua hari berturut-turut itu berikutan aduan serta rungutan orang ramai terhadap aktiviti gerai tersebut yang menyebabkan kesesakan lalu lintas serta mencacatkan pemandangan.</p>
<p style="text-align: justify;">"Kesemua gerai milik warga asing itu disita kerana tidak mempunyai lesen penjaja dan ada antara peniaga berkenaan sempat melarikan diri ketika serbuan dilakukan," katanya melalui satu kenyataan media hari ini.</p>
<p style="text-align: justify;">Mohammad menjelaskan, warga asing sama sekali tidak dibenarkan berniaga kerana mereka tidak layak untuk memohon mana-mana lesen menjaja.</p>
<p style="text-align: justify;">"Jika mana-mana warga asing yang menjalankan aktiviti ini, MPK akan terus menyita gerai mereka tanpa mengeluarkan notis terlebih dahulu. Mereka perlu maklum dengan peraturan kita," tegasnya. - mynewshub.my</p>