LOS ANGELES - Microsoft mengumumkan pembuangan kakitangan terbesar dalam sejarah membabitkan 18,000 pekerja atau 14 peratus daripada kakitangannya ketika ia memperkemas perniagaan peranti mudah alih Nokia dan menumpukan kepada sistem operasi Windows Phone.

Walaupun pembuangan pekerja itu memang dijangka, jumlah yang terbabit memang mengejutkan. Ia mungkin langkah paling berani diambil Ketua Eksekutif Satya Nadella sejak mengambil alih teraju kepimpinan daripada Steve Balmer pada Februari.

Dalam emel kepada semua kakitangan, Nadella berkata, perubahan berkenaan perlu bagi membolehkan syarikat menjadi lebih tangkas dan bergerak lebih pantas.

Nadella membayangkan Microsoft tidak akan lagi mengeluarkan peranti mudah alih murah Nokia Asha, serta menukar beberapa langkah Nokia pada Februari, melancarkan siri telefon mudah alih dipanggil ‘X’ yang beroperasi dengan platform Android dikeluarkan pesaingnya, Google.

“Untuk menguasai segmen peranti mahal, kita akan menumpukan kepada inovasi terkini yang akan mempertingkat dan menambah baik persekitaran hidup digital Microsoft kepada pengguna,” kata Nadella sambil menambah perubahan itu memang sukar tetapi perlu dilaksanakan.

Pembuangan kakitangan berkenaan membabitkan 12,500 profesional dan kakitangan di kilang yang berkaitan dengan pengambilalihan Nokia, termasuk 1,100 di Finland. Turut terbabit ialah seramai 1,350 kakitangan di Seattle serta 1,800 pekerja di Hungary.

Microsoft menganggarkan perlu membuat bayaran ganti rugi antara AS$1.1 bilion (RM3.5 bilion) hingga AS$1.6 bilion (RM5.1 bilion).

Pengurangan kakitangan disasar membolehkan Microsoft mencapai sasarannya yang ditetapkan September lalu, ketika mengumumkan pembelian Nokia pada pertimbangan AS$7.3 bilion (RM23.2 bilion), iaitu mencatat penjimatan kos sebanyak AS$600 juta (RM1.9 bilion) setahun selepas 18 bulan janji niaga itu dimuktamadkan.

Penganalisis di FBR Capital Markets, Daniel Ives, berkata jumlah pembuangan kakitangan itu lebih sekali ganda daripada yang dijangkakan pelabur di Wall Street.

Bagaimanapun, katanya, langkah itu perlu untuk memperkemas operasi dan struktur pengurusan yang terlalu besar di Microsoft.

“Microsoft perlu menjadi gergasi teknologi yang kemas dan ringkas bagi mencipta pertumbuhan dan keuntungan seiring dengan tumpuannya dalam bidang perkomputeran awan dan peranti mudah alih,” katanya.

Microsoft sebelum ini sudah mengurangkan 5,800 kakitangan pada 2009.- AP