Los Angeles – Adakah anda masih ingat filem Three Men and a Baby yang dilakonkan oleh Tom Selleck, Steve Guttenberg dan Ted Danson? Ingatkah anda dengan bayi yang menjadikan kehidupan mereka huru-hara?

Bayi berkenaan adalah lakonan kembar Lisa Blair dan Michelle Blair. Ketika itu mereka baru berusia empat bulan dan kini selepas 27 tahun, kedua-duanya sudah dewasa.

Namun Lisa dan Michelle tidak terbabit dalam bidang seni. Tetapi pengalaman berlakon dalam filem itu menjadikan mereka popular ketika itu.

``Ketika kami masih kecil ia bukan sesuatu yang besar, namun selepas meningkat dewasa, orang ramai mula memberikan perhatian kepada kami.

``Mereka juga meminta tandatangan,’’ kata Michelle yang kini bekerja dalam bidang insurans. Manakala Lisa pula bertugas di bahagian khidmat pelanggan.

Sementara itu, ibu mereka, Geriann Blair pula berkata, dia membawa anaknya menjalani uji bakat untuk filem berkenaan tetapi tidak menyangka bahawa filem tersebut akan menjadi terkenal.

Geriann masih ingat saat-saat di mana Tom Selleck begitu gementar ketika dia memegang Michelle yang hanya memakai lampin ketika itu.

``Tom memandang saya dan bertanya adakah ia selamat,’’ katanya sambil ketawa.