KUALA LUMPUR -  Mengapa baru sekarang masalah integriti pentadbiran Menteri Besar Selangor, Tan Sri Abdul Khalid Ibrahim dibangkitkan oleh Parti Keadilan Rakyat (PKR)?.

Presiden Dewan Perhimpunan China Kuala Lumpur dan Selangor (DPCKLS), Tan Yew Sing berkata, persoalan itu perlu diajukan kepada pimpinan PKR memandangkan isu pertukaran Menteri Besar Selangor sedang mengelirukan orang ramai.

Beliau turut mempersoalkan sama ada kaedah seperti itu memang menjadi amalan PKR untuk mengugat seseorang dalam parti itu supaya meletakkan jawatan.

"DPCKLS ingin mengemukakan pertanyaan tentang pendakwaan masalah integriti Menteri Besar Selangor oleh PKR. Bilakah mereka mula mengesyaki intergriti Menteri Besar? Mengapa sampai hari ini isu ini baru dibangkitkan?

"DPCKLS berpendapat jika Menteri Besar Selangor terbabit dalam masalah ketelusan seperti yang dikatakan oleh Datuk Saifuddin Nasution, maka hal ini bukan hanya masalah PKR sahaja malah melibatkan kepentingan awam," katanya melalui satu kenyataan media hari ini.

Justeru, kata Yew Sing, Menteri Besar Selangor wajar diberi peluang memberi penerangan kepada rakyat mengenai tuduhan itu dan PKR pula perlu melaporkan perkara itu kepada polis atau Suruhanjaya Pencegahan Rasuah (SPRM)

Beliau bagaimanapun menegaskan, jika PKR memang berniat untuk menukar calon, maka Menteri Besar sepatutnya menghormati keputusan tersebut dan meletakan jawatannya.

Jelasnya, tindakan itu bukan bermaksud Menteri Besar bermasalah, tetapi ia adalah keputusan yang dibuat oleh parti selepas mengambil kira faktor-faktor yang subjektif dan objektif.

"Walaupun suara anggota parti adalah penting, tetapi jika suara rakyat juga dapat dipertimbangkan semasa membuat keputusan, ia bukan sahaja dapat meredakan pertikaian rakyat dan ia juga dapat memenangi sokongan daripada rakyat," katanya.

Namun, beliau menyeru Abdul Khalid supaya tidak membubarkan Dewan Undangan Negeri Selangor atau mengadakan pilihanraya Dewan Undangan Negeri semula kerana membazir dan menyusahkan rakyat.