KUALA LUMPUR -- Perdana Menteri Datuk Seri Najib Tun Razak mahu umat Islam di Malaysia mengambil iktibar daripada beberapa tragedi yang melanda Malaysia mutakhir ini, termasuk nasib malang yang menimpa rakyat Palestin.

Najib berkata semua ujian dan rintangan yang kebetulan berlaku dalam bulan Ramadan itu memberi pengajaran berguna tentang keperluan membina kekuatan dan ketahanan umat Islam negara ini dalam menempuh pelbagai cabaran.

Malah, katanya, ia juga penting dalam usaha menjadikan Malaysia sebuah negara Islam contoh yang progresif dan berdaya maju.

Perdana Menteri ketika menyampaikan Perutusan Hari Raya Aidilfitri 2014 malam ini mengingatkan umat Islam akan kepentingan kesatuan dan sentiasa berpadu dengan mengukuhkan ukhuwah Islamiah yakni persaudaraan yang tulen antara sesama Islam.

"Dengan itu, barulah umat Islam akan disegani, tidak dilihat lemah atau mudah diperkotak-katikkan oleh mereka yang lain," katanya.

Ucapan Perdana Menteri itu disiarkan secara langsung di televisyen tempatan.

Najib turut melahirkan rasa syukur kerana usul mengenai tragedi pesawat Malaysia Airlines (MAS) Penerbangan MH17 yang terhempas di timur Ukraine pada 17 Julai lepas, diluluskan sebulat suara oleh semua wakil rakyat, termasuk pembangkang pada persidangan khas Dewan Rakyat Rabu lepas.

"Keputusan ini merupakan satu permulaan yang baik, untuk kita sebagai umat dan rakyat Malaysia, bertaut hati, dengan mengukuhkan solidariti sebagai satu negara, 1Malaysia," katanya.

Selain itu, Perdana Menteri juga menyeru umat Islam mengambil iktibar akan ikhtiar yang telah diambil dalam mempertegak dan mempertinggikan syiar agama, sesuai dengan kedudukan Islam sebagai agama persekutuan.

Beliau menarik perhatian bahawa di Malaysia, amalan Islam dipraktikkan dalam kerangka Maqasid Syariah melalui pendekatan wasatiyyah yang sekali gus menolak fahaman ekstremisme dan liberalisme yang tidak selari dengan ajaran Islam.

Beliau mengambil contoh penubuhan Lembaga Tabung Haji, institusi kewangan dan perbankan Islam, selain institusi dan lembaga zakat di negeri-negeri sebagai antara langkah Malaysia menuruti syariat Islam.

Najib dalam pada itu menekankan kepentingan membangunkan ilmu, kemahiran teknologi dan inovasi serta nilai insaniah demi kemaslahatan umat Islam di negara ini.

"Kita dapat saksikan kesungguhan Kerajaan melakukan pengislahan demi pengislahan dalam aspek meningkatkan pendidikan dan modal insan rakyat, supaya mampu bersaing dan setanding dengan negara-negara maju yang lain.

"Antara nilai-nilai kejayaan tersebut seperti itqan yakni tekun, taa’wun iaitu budaya tolong menolong, berhikmah atau bijaksana dan amalan istiqamah serta taqwa. Kesemua nilai ini sangat mustahak, dalam usaha kita mencapai status negara maju menjelang tahun 2020," katanya.

Justeru, beliau turut menyarankan agar semua umat Islam di negara ini sentiasa bertransformasi, bersiap siaga, melihat jauh ke hadapan dan membina harapan demi kemakmuran bersama.

Sementara itu, perdana menteri sekali lagi merakamkan takziah dan belasungkawa serta kesedihan yang amat mendalam kepada semua mangsa korban tragedi MH17 termasuk anggota keluarga mereka.

"Sudah tentu, saya amat merasai serta tidak sanggup membayangkan, betapa luluhnya hati mereka, apabila bangun di pagi hari raya, tanpa orang yang tersayang.

"Lantaran itu, banyakkanlah bersabar dan reda dengan ketentuan Ilahi. Pastinya, banyak hikmah yang boleh dipelajari daripada peristiwa tragik ini," katanya.

Bagi pihak kerajaan Malaysia, Najib juga merakamkan penghargaan atas sokongan para pemimpin dan masyarakat dunia yang bersimpati serta menghulur bantuan kepada Malaysia dalam menghadapi insiden malang pesawat MH370 dan MH17.

Selain itu, perdana menteri berkata beliau juga tidak sesekali melupakan segala jasa dan anggota pasukan keselamatan sama ada yang masih bertugas di perbatasan, mahupun yang telah meninggal dunia.

"Mudah-mudahan Allah SWT akan sentiasa merahmati mereka dan ahli keluarga serta memelihara negara ini agar aman dan sentosa sampai bila-bila," katanya.

Sempena Hari Raya Aidilfitri, beliau turut menyeru seluruh rakyat Malaysia supaya menghentikan segala sengketa dan menggalakkan amalan ziarah-menziarahi.

Sebelum mengakhiri perutusannya, Najib mengambil kesempatan memohon ampun bagi pihak diri, isteri dan seisi keluarga atas segala kesalahan dan apa jua kekhilafan, selain mendoakan kesejahteraan umat Islam di seluruh dunia supaya dapat menyambut lebaran dengan penuh gembira bersama orang-orang tersayang.-- BERNAMA


<strong>Teks Penuh Perutusan PM Sempena Raya Aidilfitri 2014</strong>


KUALA LUMPUR, 27 Julai (Bernama) -- Berikut adalah teks penuh Perutusan Hari
Raya Aidilfitri 2014 Perdana Menteri Datuk Seri Najib Tun Razak yang disiarkan
malam ini.

Bismillahirrahmanirrahim,

Assalamualaikum Warahmatullahi Wabarakatuh, Salam Aidilfitri dan Salam
1Malaysia,

Allahu Akbar, Allahu Akbar, Allahu Akbar, Walillah hil Hamd.

1.    Alhamdulillah, segala puji-pujian dirafakkan ke hadrat Allah SWT,
kerana sekali lagi apabila tibanya fajar syawal yang mulia, umat Islam hari ini
di seluruh dunia, dengan penuh kesyukuran dan rasa saadah, menyambut satu
kemenangan mujahadah besar setelah sebulan kita berjihad melawan nafsu.

2.    Sesungguhnya, madrasah Ramadan adalah untuk mentarbiah rohani,
melatih minda serta menguji jasmani. Menunaikan ibadah puasa bukan sekadar
mengekang hawa nafsu, malah mendidik jiwa supaya sentiasa menginsafi diri untuk
lebih peka terhadap nasib golongan yang serba kekurangan dan dihimpit kesusahan
hidup.


3.    Saban tahun, umat Islam di negara ini merayakan Aidilfitri dengan
penuh kemeriahan dan keriangan tanpa sebarang gangguan daripada sesiapa pun.
Begitulah indah dan beruntungnya tinggal di sebuah negara yang makmur lagi
berjaya bernama Malaysia.

4.    Peri pentingnya, yang perlu diketahui oleh semua rakyat bahawa,
kenikmatan ini bukanlah satu kemestian yang pasti dikecapi, apatah lagi menjadi
kelaziman bagi negara-negara lain di dunia ini. Sesetengah negara seperti di
Afrika, Timur Tengah hatta di benua Eropah dan Amerika yang berada di kelompok
negara maju sekalipun, sama ada sedang ditimpa bala bencana, konflik permusuhan
yang tiada berkesudahan, krisis ekonomi yang meruncing dan pergolakan politik
yang berpanjangan. Sebenarnya, kesemua petaka ini, perlukan kepada pengurusan
dan pentadbiran serta kepemimpinan yang cekap lagi berkesan.

Saudara dan Saudari,

5.    Pada 19 Ramadan 1435 Hijrah yang lalu, satu tarikh yang tidak akan
hilang dalam ingatan saya, apabila dikejutkan dengan tragedi tidak diduga,
pesawat komersial Boeing 777-200 Malaysia Airlines Penerbangan MH17 dari
Amsterdam ke Kuala Lumpur telah diberitakan terhempas di kawasan Timur Ukraine.

6.    Penerbangan tersebut dilaporkan telah berlepas pada pukul 12.15
tengah hari waktu tempatan dan dijadualkan tiba di KLIA pada jam 6.10 pagi waktu
Malaysia. Pesawat berkenaan membawa seramai 298 orang yang terdiri daripada 283
penumpang dan 15 anak kapal, termasuklah 43 orang dan 2 bayi, yang merupakan
warganegara Malaysia.

7.    Masih segar dalam ingatan saya, bagaimana kita berhadapan dengan
waktu-waktu mencabar dan rumit itu. Sehinggalah saya berjaya mencapai tiga
persetujuan dengan pihak pemisah, yang menguasai kawasan kejadian tersebut
iaitu:


Pertama: Membawa keluar semua mayat mangsa MH17, yang dianggarkan berjumlah
282 dari kawasan nahas.
Kedua: Memperoleh dua kotak hitam yang menjadi hak milik Malaysia.
Ketiga: Mendapat jaminan keselamatan bagi anggota penyiasat bebas antarabangsa
ke lokasi nahas untuk melakukan penyiasatan terperinci.

8.    Tambahan lagi, ketika menghadapi saat-saat kritikal dan mencemaskan
ini, semua perundingan telah dilakukan dengan berhati-hati, demi mencapai
kejayaan yang diingini, termasuklah adakalanya, saya bekerja secara senyap dalam
perkhidmatan demi mendapatkan keberhasilan yang lebih baik.

9.    Sementara sebelumnya pula, pada 10 Ramadan, umat Islam digemparkan
dengan serangan kejam oleh Israel ke atas penduduk Palestin di Gaza, telah
mengorbankan banyak nyawa yang tidak berdosa. Kita mengutuk sekeras-kerasnya
tindakan yang tidak berperikemanusiaan ini dan mengharapkan keamanan dapat
diwujudkan semula sebagai penyelesaian antara kedua belah pihak. Tentunya, kita
menyokong perjuangan rakyat Palestin dan simpati serta doa kita sentiasa bersama
dengan mereka.

Saudara dan Saudari,

10.    Semua ujian dan rintangan itu, kebetulan berlaku di bulan Ramadan
yang penuh kemuliaan, telah memberi pengajaran yang berguna kepada kita tentang
keperluan membina kekuatan dan ketahanan umat Islam di negara ini, bagi menempuh
cabaran dalam semua bidang, supaya menjadi sebuah negara Islam contoh yang
progresif dan berdaya maju.


11.    Justeru, beberapa iktibar yang perlu diambil daripada tragedi-tragedi
mutakhir yang menimpa Malaysia dan saudara seakidah kita di Palestin iaitu:

12.    Pengiktibaran pertama: Kepentingan kepada kesatuan dan sentiasa
berpadu dengan mengukuhkan ukhuwah Islamiah yakni persaudaraan yang tulen antara
sesama Islam. Dengan itu, barulah umat Islam akan disegani, tidak dilihat lemah
atau mudah diperkotak-katikkan oleh mereka yang lain.

13.    Dalam hal ini, saya bersyukur kepada Allah SWT, kerana usul tentang
tragedi pesawat MH17, telah diluluskan sebulat suara oleh semua wakil rakyat,
termasuklah mereka yang mewakili pembangkang, di persidangan khas Dewan Rakyat,
pada 23 haribulan Julai 2014. Keputusan ini merupakan suatu permulaan yang baik,
untuk kita sebagai umat Islam dan rakyat Malaysia, bertaut hati, dengan
mengukuhkan solidariti sebagai satu negara, 1Malaysia.

14.    Pengiktibaran kedua: Ikhtiar kita dalam mempertegak dan
mempertinggikan syiar Islam sesuai dengan kedudukan Islam sebagai agama bagi
persekutuan. Kita juga telah mempraktikkan Islam dalam kerangka Maqasid Syariah
melalui pendekatan wasatiyyah yakni kesederhanaan, sepertimana suruhan Allah
bahawa Islam itu adalah Ad-din yang syumul sebagai cara hidup. Sekali gus, kita
menolak fahaman ekstremisme dan liberalisme yang tidak selari dengan ajaran
Islam.

15.    Nyatanya, Islam di Malaysia dalam keizinan dan kehendak-Nya jua telah
kita ikut syariatnya, setapak demi setapak dalam pelbagai bidang termasuk
fizikal, iktisad, budaya, sosial dan spiritual. Penubuhan Lembaga Tabung Haji,
institusi kewangan dan perbankan Islam, institusi serta lembaga zakat di
tiap-tiap negeri adalah antara sekian banyak langkah kita ke arah itu.

16.    Pengiktibaran ketiga: Membangunkan ilmu, kemahiran teknologi dan
inovasi serta nilai insaniah demi kemaslahatan umat. Kita dapat saksikan
kesungguhan Kerajaan melakukan pengislahan demi pengislahan dalam aspek
meningkatkan pendidikan dan modal insan rakyat, supaya mampu bersaing dan
setanding dengan negara-negara maju yang lain. Antara nilai-nilai kejayaan
tersebut seperti itqan yakni tekun, taa’wun iaitu budaya tolong menolong,
berhikmah atau bijaksana dan amalan istiqamah serta taqwa. Kesemua nilai ini
sangat mustahak, dalam usaha kita mencapai status negara maju menjelang tahun
2020.

17.    Jelasnya, saya juga menyarankan agar semua umat Islam di negara ini
sentiasa bertransformasi, bersiap siaga, melihat jauh ke hadapan, membina
harapan demi kemakmuran bersama.

Saudara dan Saudari,

18.    Tatkala menyambut kemeriahan perayaan ini, semestinya, saya cukup
bersimpati dan ingin merakamkan takziah serta belasungkawa, kesedihan yang amat
mendalam, kepada semua mangsa dan keluarga mangsa korban tragedi MH17. Simpati
ini turut dipanjangkan kepada anggota keluarga para penumpang dan anak kapal
MH370. Sudah tentu, saya amat merasai serta tidak sanggup membayangkan, betapa
luluhnya hati mereka, apabila bangun di pagi hari raya, tanpa orang yang
tersayang.

19.    Lantaran itu, banyakkanlah bersabar dan redha dengan ketentuan Ilahi.
Pastinya, banyak hikmah yang boleh dipelajari daripada peristiwa tragik ini.
Seperti semua sedia maklum, saya sudah berjanji sewaktu bertemu dengan keluarga
mangsa, akan melakukan sedaya mungkin untuk membawa pulang kesemua mayat rakyat
Malaysia ke tanah air, seberapa segera yang mampu, supaya dapat disemadikan
dengan selamat.

20.    Lanjutan itu, tidak sesekali saya lupakan, segala jasa dan
pengorbanan anggota keselamatan, baik yang sedang bertugas di perbatasan mahupun
di mana-mana ceruk rantau di bumi bertuah ini, termasuklah kepada mereka yang
telah pergi buat selama-lamanya meninggalkan kita. Mudah-mudahan Allah SWT akan
sentiasa merahmati mereka dan ahli keluarga serta memelihara negara ini agar
aman dan sentosa sampai bila-bila.


Saudara dan Saudari,

21.    Bersempena hari baik di Aidilfitri yang mulia ini, hentikanlah semua
sengketa. Buangkan segala yang masih keruh, perbetulkan mana yang silap,
jernihkanlah apa yang kusut selama ini. Walaupun kita tidak mengadakan rumah
terbuka secara rasmi pada tahun ini kerana menghormati perasaan keluarga mangsa
tragedi MH370 dan MH17, tetapi saya menggalakkan amalan ziarah-menziarahi dapat
terus berjalan sesama kita. Bukalah seluas-luasnya pintu rumah dan pintu hati
serta gerbang silaturahim 1Malaysia, dengan mengajak rakan taulan berbilang
bangsa serta agama ke kediaman masing-masing. Kepada mereka yang ingin
mengunjungi sanak saudara dan sahabat handai secara berkenderaan pula, pandulah
kereta dengan cermat serta selamat sehingga sampai ke destinasi yang dituju.

22.    Di samping itu, bagi pihak Kerajaan dan rakyat Malaysia, saya juga
ingin merakamkan berbanyak-banyak terima kasih atas sokongan pemimpin-pemimpin
dan masyarakat dunia yang bersimpati serta menghulurkan bantuan kepada Malaysia
dalam menghadapi insiden malang pesawat MH370 dan MH17.

23.    Pada kesempatan ini juga, saya dengan penuh rasa tawaduk di hati,
ingin menyusun jari nan sepuluh memohon ampun, kemaafan zahir dan batin bagi
pihak diri, isteri serta seisi keluarga tercinta, atas segala kesalahan dan apa
jua kekhilafan. Saya sentiasa berdoa dan berharap semoga Allah SWT mengurniakan
kesejahteraan ke atas seluruh umat Islam, supaya mereka dapat menyambut perayaan
ini dengan penuh kegembiraan serta bahagia, bersama yang tersayang di sisi.

24.    Akhirul kalam, kepada umat Islam dan rakyat Malaysia seluruhnya,
marilah kita menempuhi detik-detik sukar ini bersama-sama, dengan memperkuat
tekad, mengukuhkan silaturahim dan bersatu dalam suasana kesedihan.


Allahu Akbar, Allahu Akbar, Allahu Akbar, Walillah hil Hamd.

Wabillahi Taufiq Walhidayah Wassalamualaikum Warahmatullahi Wabarakatuh.

-- BERNAMA