Syarikat GooPhone yang terkenal sebagai pakar klon telefon pintar terkemuka kini telah kembali dengan satu lagi model baru dan dengan bangganya telah memperkenalkan GooPhone i6 yang mana pada pandangan pertama pasti mengingatkan anda kepada reka bentuk iPhone 6 yang dijangka sama seperti ini.

Dilancarkan secara rasmi semalam, GooPhone i6 tiba di pasaran dua bulan lebih awal sebelum ‘kembar’ klonya dilancarkan dan sebagai pengganti kepada GooPhone i5s yang juga merupakan model tiruan kepada iPhone 5s. 

GooPhone i6 ini hadir dengan skrin paparan qHD IPS berukuran 4.7-inci, pemproses quad-core yang disertakan dengan 1GB RAM, kamera belakang 13MP, kamera hadapan 5MP dan 8GB memori simpanan dalaman.

GooPhone 6 akan mula dijual di China mulai 1 Ogos dan pada harga USD150 (RM 477) dan hanya ditawarkan didalam warna emas sahaja.

GooPhone memang sudah terkenal dengan pengklonan model telefon pintar terkemuka dan tinjauan kami pada laman web rasmi syarikat ini mengesahkan perkara ini apabila terdapat model telefon pintar yang menyerupai reka bentuk iPhone 5s, Samsung Galaxy S5 dan HTC One M8 disenaraikan.

Walaupun meniru reka bentuk hampir kesemua telefon pintar utama, setakat ini tiada syarikat yang telah mengambil tindakan undang-undang ke atas GooPhone.

Oleh: <strong>hzqahmd</strong>