KUALA LUMPUR - Suruhanjaya Hak Asasi Manusia Malaysia (Suhakam) mencadangkan kerajaan menubuhkan mahkamah khas bagi mempercepatkan penyelesaian kes berkaitan pemerdagangan orang dan penyeludupan migran.

Pemangku Pengerusinya, Datuk Dr. Khaw Lake Tee berkata, cadangan itu antara empat perkara yang disyorkan Suhakam dalam usaha usaha menangani kegiatan dan pemerdagangan orang dan penyeludupan migran.

“Suhakam turut menggesa kerajaan mengukuhkan mekanisme dalam mendakwa pesalah, melindungi mangsa dan mencegah pemerdagangan orang.

“Ini perlu dilakukan dengan kerjasama kumpulan masyarakat sivil dan wakil diplomat, serta pihak berkepentingan antarabangsa dan serantau,” katanya melalui satu kenyataan media hari ini.

Lake Tee berkata, kerajaan juga dicadangkan supaya memberi ruang kepada badan bukan kerajaan (NGO) menawarkan kepakaran mereka kepada Majlis Antipemerdagangan Orang dan Antipenyeludupan Migran (MAPO).

Dakwanya, cadangan itu kerana kebanyakan mangsa pemerdagangan orang dan penyeludupan migran lebih cenderung untuk mendekati anggota masyarakat sivil bagi mendapatkan bantuan.

Katanya, kerajaan perlu juga memastikan semua mangsa diberi pemeriksaan kesihatan segera apabila tiba di rumah perlindungan serta menerima lawatan berkala oleh kakitangan perubatan.

Beliau mendakwa, Jabatan Negara Amerika Syarikat mendapati usaha Malaysia dalam memerangi pemerdagangan orang dalam tiga aspek utama iaitu pendakwaan, perlindungan dan pencegahan belum memuaskan. - mynewshub.my