KUALA LUMPUR - Ahli PKR Cabang Kuala Selangor, Arijan Osman hari ini dipecat daripada Parti Keadilan Rakyat (PKR) selepas didapati bersalah melanggar peraturan tatatertib dan disiplin parti.

Pengerusi Lembaga Disiplin PKR, Datuk Dr Tan Kee Kwong, berkata beberapa kes berkaitan disiplin anggota sudah dibentangkan dalam mesyuarat Biropolitik pada 16hb Julai lalu yang dipengerusikan Naib Presiden PKR, Chua Tian Chang dan dihadiri anggota Biropolitik yang lain.

“Selepas meneliti dan mengadakan siasatan berkenaan beberapa kes berkaitan tatatertib dan disiplin anggota PKR, saudara Arijan Osman dipecat daripada PKR. Keputusan ini dicadangkan oleh lembaga disiplin dan dipersetujui Biropolitik.

“Arijan Osman (Cabang Kuala Selangor) didapati membuat laporan terhadap parti kepada Jabatan Pendaftaran Pertubuhan Malaysia (JPPM) pada 14 Julai lalu untuk membatalkan pemilihan Cabang Kuala Selangor dan memberi kenyataan media yang disiarkan dalam Utusan Malaysia, Antarapos, dan Sinar Harian,” katanya dalam satu kenyataan hari ini. - <strong>BH Online</strong>