SHAH ALAM - Majlis Bandaraya Shah Alam (MBSA) mengeluarkan 1,537 permit bazar Ramadan dalam tempoh tiga hari bermula hari ini kepada penjaja yang berniaga sepanjang bulan puasa di 27 lokasi sekitar bandar raya ini.

Datuk Bandar Shah Alam Datuk Mohd Jaafar Mohd Atan berkata bayaran permit yang dikenakan berbeza mengikut jenis perniagaan iaitu antara RM215 sehingga RM505.

Beliau berkata tindakan pembatalan permit akan dikenakan kepada peniaga yang menyalahgunakan permit yang diberikan seperti menyewakannya atau memberi tanggungjawab penyelenggaraan perniagaan kepada pihak lain.

"Ini adalah tindakan terakhir jika peniaga itu menggunakan permit untuk keuntungan sampingan atau pun tidak mematuhi syarat dan peraturan yang telah kita tetapkan," katanya kepada pemberita selepas merasmikan majlis taklimat dan penyerahan permit penjaja bazar Ramadan MBSA 2014 di Auditorium MBSA di sini hari ini.

Selain itu, Mohd Jaafar berkata bagi tahun ini MBSA turut memperketat dan mempertingkatkan lagi aspek kesihatan dan kebersihan di sekitar kawasan bazar Ramadan.

Beliau berkata peniaga dan pembantu mereka juga diwajibkan mendapatkansuntikan anti-typhoid (TY2) bagi menjamin tahap kebersihan makanan di tapak perniagaan masing-masing.

"Peniaga ini kita ingatkan supaya sentiasa bersih dari segi tubuh badan,makanan, mahupun persekitaran untuk mengelakkan isu-isu kesihatan seperti kencing tikus dan keracunan makanan yang timbul akibat kawasan persekitaran yang tercemar.

"Kompaun sebanyak RM300 akan dikenakan jika peniaga meninggalkan tapak perniagaan dalam keadaan yang kotor dan tidak dikemaskan," katanya yang turut mengingatkan peniaga supaya menjaga ibadah di bulan Ramadan dan tidak leka berniaga memandangkan surau atau tempat solat turut disediakan di sekitar kawasan bazar. - BERNAMA