PETALING JAY - Kongres Kesatuan Sekerja Malaysia (MTUC) hari ini meminta Jabatan Tenaga Kerja supaya menguatkuasakan umur persaraan 60 tahun bagi pekerja sektor swasta yang dikuat kuasakan 1 Julai tahun lalu.

Timbalan Setiausaha Agungnya, A Balasubramaniam berkata kongres itu menerima aduan berhubung banyak syarikat yang tidak mematuhi peraturan baharu itu.
"Kami dimaklumkan syarikat-syarikat yang mengingkari peraturan itu masih menggunakan fasal lama umur persaraan 55 tahun dalam kontrak bagi pekerja-pekerja baharu," katanya.

Balasubramaniam berkata, Jabatan Tenaga Kerja perlu menggunakan Seksyen 65 Ordinan Pekerjaan 1955 bagi memeriksa syarikat-syarikat ini.

Berhubung isu gaji minimum, Balasubramanian berkata perkara ini juga tidak dilaksanakan sepenuhnya kerana masih ada ribuan pekerja yang tidak dibayar dengan gaji minimum RM900 sebulan di semenanjung dan RM800 bagi Sabah dan Sarawak.

Beliau mengulangi tawaran MTUC bagi menempatkan pegawainya di pejabat-pejabat wilayah untuk membantu Jabatan Tenaga Kerja memastikan dasar itu dilaksanakan sepenuhnya. - BERNAMA