IPOH - Polis menahan seorang lelaki dalam serbuan di sebuah rumah di Taman Pertama di sini, semalam dan merampas 151,000 cakera padat video (VCD) cetak rompak bernilai kira-kira RM750,000.

Ketua Jabatan Siasatan Jenayah Komersial Perak Superintendan Maszely Minhad berkata serbuan yang dijalankan pada pukul 3 petang itu turut merampas 70 unit mesin penyalin, tujuh unit pemprosesan pusat (CPU) dan 12 buku bil tunai.

"Kebanyakan VCD berkenaan merupakan filem Inggeris dan China yang dipasarkan di sekitar negeri ini," katanya pada sidang media di Balai Polis Sungai Senam di
sini hari ini.

Beliau berkata suspek berusia 48 tahun itu disyaki menjalankan kegiatan mencetak VCD itu sejak empat tahun lepas.

Katanya rumah satu tingkat terbabit dijadikan tempat pemprosesan dan penyimpanan VCD haram itu.

Polis menyiasat kes itu mengikut Seksyen 18(5) Akta Penapisan Filem, 2002 dan jika sabit kesalahan boleh didenda antara RM5,000 hingga RM30,000 atau dipenjara maksimum tiga tahun atau kedua-duanya sekali, katanya. - BERNAMA