KUALA LUMPUR - Jabatan Meteorologi Malaysia (JMM) hari ini mengeluarkan amaran angin kencang dan laut bergelora kategori pertama bagi empat kawasan perairan iaitu perairan Phuket, Reef North, Layang-Layang dan Palawan.

Menurut kenyataan jabatan itu, angin kencang barat daya dengan kelajuan 40-50 kmsj dengan ombak mencapai ketinggian sehingga 3.5 meter di keempat-empat kawasan perairan itu dijangka berterusan sehingga Khamis ini.

Keadaan laut itu berbahaya kepada bot-bot kecil, rekreasi laut dan sukan laut.

Sementara itu, jarak penglihatan rendah kurang dari lima kilometer di sekitar perairan Selat Melaka Utara dan Sarawak (Kuching, Rejang dan Mukah) akibat jerebu dijangka berterusan sehingga Selasa ini.

JMM berkata keadaan itu berbahaya bagi kapal-kapal yang tidak mempunyai navigasi pelayaran. - BERNAMA