KUALA LUMPUR - Majlis Perunding Melayu (MPM) meminta pihak polis segera bertindak ke atas pengendali akaun Facebook, 'Chandra Lawan Tetap Lawan' kerana Yang di-Pertuan Agong dalam laman sosial itu baru-baru ini.

Pengerusinya, Tan Sri Abd. Aziz Abd. Rahman berkata, pihak berkuasa tidak bertoleransi dengan perbuatan itu kerana menghina institusi beraja negara ini.

"MPM mendesak kerajaan mengkaji semula secara serius keputusan memansuhkan Akta Hasutan 1948.

"Kami juga mahu pemilik akaun Facebook itu dikenakan tindakan di bawah akta serupa dengan Akta Keselamatan Dalam Negeri (ISA) yang sudah dimansuhkan," katanya dalam satu kenyataan media hari ini.

Abd. Aziz berkata, perbuatan pengendali akaun Facebook itu menimbulkan kemarahan rakyat negara ini.

Menurutnya, tindakan itu menggambarkan tiada rasa hormat pihak ke atas Perlembagaan Persekutuan dan kaum Melayu.

Malah, katanya, perbuatan seperti itu jika tidak dikawal boleh mencetus perbalahan dan rusuhan kaum serta memporak perandakan keharmonian negara.

"MPM juga menyokong tuntutan banyak pihak supaya Akta ISA dihidupkan kembali agar orang seperti ini ditangkap dan diambil tindakan segera," katanya. - mynewshub.my