KUALA LUMPUR - Kempen mencegah kebakaran yang dilaksanakan secara berterusan berjaya mengurangkan kes kebakaran semasa musim perayaan Aidilfitri di sini.

Pengarah Jabatan Bomba dan Penyelamat Kuala Lumpur (JBPKL), Khirudin Drahman berkata sepanjang Ops Selamat 2014, sebanyak 183 kes kebakaran dilapor berbanding 192 kes pada 2013.

"Walaupun penurunan hanya sembilan kes, ia menunjukkan kesedaran orang ramai untuk mencegah kebakaran semakin meningkat melalui usaha berterusan JBPKL dalam melaksanakan kempen pencegahan kebakaran melalui pameran dan media," katanya kepada pemberita dalam sidang media di pejabatnya di sini, hari ini.

Khirudin berkata JBPKL juga telah berjaya menyelamat pelbagai harta benda dengan tafsiran sebanyak RM777,220 dalam Ops Selamat kali ini, berbanding RM6.03 juta pada 2013.

"Anggaran kerugian akibat kebakaran sepanjang musim perayaan Aidilfitri tahun ini juga menurun iaitu sebanyak RM1.1 juta berbanding RM15.4 juta pada 2013.

Tiada kematian direkodkan akibat daripada kes kebakaran sepanjang Aidilfitri kali ini, hanya satu kecederaan dan 40 orang berjaya diselamatkan," katanya.

Khirudin berkata kebanyakan kes kebakaran sepanjang Ops Selamat 2014 kali ini adalah berpunca daripada litar pintas akibat dari peralatan elektrik seperti lampu atau soket yang dipasang terlalu lama.

Beliau menambah peranan pasukan bomba komuniti di setiap kawasan perumahan dan masyarakat yang prihatin turut menyumbang kepada penurunan kes kebakaran pada musim perayaan kali ini.

"Masyarakat perlu terus bekerjasama dalam mencegah kebakaran dan meningkatkan pengetahuan berhubung cara mengelakkan kebakaran daripada berlaku di kediaman sendiri," katanya. - BERNAMA