KUALA LUMPUR - Seorang wakil rakyat DAP mendakwa laman web Lembaga Peperiksaan yang sepatutnya menyiarkan garis panduan berhubung pelaksanaan Ujian Pentaksiran Tingkatan Tiga (PT3) tidak boleh diakses sejak 18 Jun lalu.

Ahli Parlimen Serdang, Dr. Ong Kian Ming mendakwa, beliau telah cuba mengakses laman web tersebut untuk mendapatkan garis panduan itu melalui alamat www.moe.gov.my / lp. tetapi gagal.

"Jawapan lisan Menteri Pendidikan II, Datuk Seri Idris Jusoh kepada Parlimen pada 18 Jun lalu menjelaskan bahawa dua surat pekeliling telah dikeluarkan oleh Kementerian Pendidikan untuk menjelaskan PT3 dan telah dimuat naik ke laman web Lembaga Peperiksaan.

"Malang apa yang saya dapati apabila melawat laman web itu pada pukul 10.15 pagi ini. Saya telah cuba untuk mengakses laman web ini sejak Khamis lalu tetapi tidak berjaya," dakwanya melalui satu kenyataan media hari ini.

Kian Ming mendakwa, garis panduan itu penting menghilang kerisauan dan kekeliruan ibu bapa yang mempunyai anak-anak yang sedang belajar di Tingkatan 3 maka ia perlu boleh diakses dengan mudah.

"Garis panduan pelaksanaan PT3 yang menggantikan Peperiksaan Menengah Rendah (PMR) sepatutnya dinyatakan secara terperinci di laman web itu.

"Tetapi hampir tiga bulan selepas pengeluaran surat pekeliling dan selepas menteri merujukkan laman web itu dalam jawapan Parlimen, baik garis panduan atau laman web Lembaga Peperiksaan pun tidak boleh diakses," dakwanya.

Media pada 14 Jun lalu melaporkan PT3 akan menggantikan PMR bermula 1 Julai ini yang membolehkan pencapaian pelajar diketahui di peringkat awal tahun.

Ia memberi kelebihan kepada guru mengetahui kekuatan dan kelemahan pelajar lebih awal untuk tindakan lanjut. - mynewshub.my