WASHINGTON – Penumpang pesawat tambang murah Frontier Airlines  719 yang kebuluran selepas pesawat itu tertunda selama lima jam, telah diselamatkan oleh juruterbang yang bermurah hati dengan membelanjakan mereka 50 keping pizza.

Juruterbang itu mengeluarkan wang sendiri untuk membeli pizza tersebut selepas pesawat berkenaan yang dalam perjalanan dari Washington ke Denver, terpaksa dialihkan ke Cheyenne akibat cuaca buruk.

Pesawat itu kemudiannya dijadualkan berlepas pada pukul 5.48 petang, namun ia tertunda selama lima jam.

Ia mengakibatkan penumpang di dalam pesawat itu bukan sahaja kepanasan berada di dalamnya malah turut kelaparan.

Selepas menyedari penumpang pesawat itu tidak makan untuk tempoh yang panjang, juruterbang itu kemudiannya memberitahu penumpang:

``Tuan-tuan dan puan-puan, Frontier Airlines dikenali sebagai pesawat tambang murah di Amerika Syarikat, tetapi kapten anda tidak murah. Saya baru sahaja menempah pizza untuk seluruh pesawat,’’ katanya.

Pesawat itu tiba di Denver pada tengah malam.