<p style="text-align: justify;">KUALA LUMPUR - Persatuan Bola Sepak Malaysia (FAM) mengakui pengadilan perlawanan Johor Darul Ta'zim II (JDT II) menentang UiTM FC pada aksi Liga Perdana baru-baru ini cukup lemah.</p>
<p style="text-align: justify;">Berikutan itu FAM mengambil keputusan membuat penggantungan sementara manakala pengadil perlawanan itu, Sukri Abdul Rahaman dikenakan tindakan diletakkan di liga paling rendah.</p>
<p style="text-align: justify;">Surat rasmi FAM berhubung perkara itu kepada Persatuan Bola Sepak Negeri Johor (PBNJ) didedahkan oleh laman Facebook rasmi Johor Southern Tigers hari ini.</p>
<p style="text-align: justify;">"Selepas meneliti laporan penilai pengadil dan analisis video perlawanan tersebut oleh Ahli Jawatankuasa Pengadil mendapati prestasi pengadil perlawanan tersebut adalah lemah.</p>
<p style="text-align: justify;">"Sehubungan itu, FAM mengambil keputusan untuk membuat penggantungan sementara dan pengadil tersebut akan diletakkan di liga yang rendah.</p>
<p style="text-align: justify;">"Prestasi pengadil tersebut akan dinilai semula sebelum diberi tugasan pengadil di liga tertinggi negara ini," kata FAM melalui surat rasmi tersebut.</p>
<p style="text-align: justify;">Bekas Pengurus JDTII, On Jabar semasa perlawanan di Stadium Majlis Perbandaran Pasir Gudang pada 19 April lalu menumbuk Sukri akibat hilang sabar dengan mutu pengadilannya.</p>
<p style="text-align: justify;">Sukri didakwa bersikap berat sebelah semasa mengadili pertembungan JDTII menentang UiTM.</p>
<p style="text-align: justify;">Rakaman video perlawanan menunjukkan Sukri enggan memberi sepakan penalti kepada JDTII meskipun dua kali bola terkena tangan pemain UiTM sewaktu bola itu mahu memasuki gawang gol UiTM.</p>
<p style="text-align: justify;">Hal itu mendatangkan kemarahan pengurusan dan penyokong JDTII dan bantahan berhubung perkara itu tidak dilayan oleh Sukri.</p>
<p style="text-align: justify;">Bagaimanapun, On tetap berhadapan tindakan disiplin oleh PBNJ yang melucut jawatan beliau sebagai Pengurus JDTII pada 22 April lalu.</p>
<p style="text-align: justify;">Berikutan kejadian itu juga, Sukri diilaporkan membuat laporan polis di Ibu Pejabat Polis Daerah Kemaman, Terengganu selepas pulang ke rumahnya. - mynewshub.my</p>