SERAMAI 20 orang pelajar Sekolah Jenis Kebangsaan Tamil (SJKT) Seaport di Kelana Jaya disuruh oleh ibu bapa mereka duduk di atas kerusi plastik berdekatan bangunan lama sekolah mereka kerana enggan berpindah.

Kemungkinan kesemua mereka bakal menghabiskan sesi persekolahan tahun ini dengan menghabiskan masa di bawah pokok di sebuah tanah lapang.

<strong>Ibu bapa para pelajar itu enggan menerima arahan Kementerian Pelajaran untuk berpindah dari bangunan sekolah yang sudah berusia 80 tahun itu ke blok baru sekolah di Kampung Lindungan, Subang kerana terlalu jauh dan menyukarkan perjalanan ke sekolah.</strong>

<strong>"Jika sekolah ini ditutup, tiada lagi Sekolah Jenis Kebangsaan (Tamil) di Kelana Jaya dan Lembah Subang," kata pengerusi Persatuan Ibu Bapa dan Guru (PIBG) sekolah itu, V Kumar, hari ini.</strong>

Menurut Kumar, peningkatan kos sara hidup menyebabkan ramai ibu bapa yang mempunyai pendapatan kecil tidak mampu membiayai perjalanan 9km setiap hari untuk menghantar dan mengambil anak mereka di sekolah baru.

Ibu bapa terbabit turut menyuarakan kesulitan mendapatkan perkhidmatan bas sekolah untuk menghantar anak mereka ke sekolah baru.

Pihak kementerian memberitahu ibu bapa terbabit bahawa tanah di Kelana Jaya itu yang sebelum ini milik Perbadanan Kemajuan Negeri Selangor (PKNS), dijual kepada pemaju swasta, tetapi rekod yang didapati mereka menunjukkan ia masih bawah nama PKNS.

Ibu bapa yang tidak berpuas hati ini telah menentang pemindahan sekolah ini selama beberapa tahun dan mahu kerajaan negeri Selangor campur tangan bagi memastikan tapak sekolah itu kekal.

Bangunan sekolah lama telah dikunci oleh guru besarnya, menyebabkan ibu bapa hanya mampu meninggalkan anak mereka di beberapa bangku plastik di tanah lapang bersebelahan kawasan sekolah, tanpa guru untuk mendidik mereka.

&nbsp;