<p style="text-align: justify;">KUALA LUMPUR - Agensi Angkasa Negara (Angkasa) mendedahkan badan itu berjaya merakam banyak tompok-tompok yang mula kelihatan pada matahari hari ini.</p>
<p style="text-align: justify;">Angkasa dalam satu kenyataan media mendedahkan, kumpulan tompok matahari itu muncul dalam bilangan yang agak banyak.</p>
<p style="text-align: justify;">“Gambar matahari ini diambil pada pukul 2:30 petang sebentar tadi,” kata kenyataan itu hari ini.</p>
<p style="text-align: justify;">Menurut kenyataan itu, nombor-nombor ke atas tompok-tompok itu diberi oleh badan antarabangsa yang memerhati dan meneliti aktiviti matahari setiap masa.</p>
<p style="text-align: justify;">Jelas kenyataan itu, nombor itu diberi mengikut turutan ia muncul sama ada dari penjuru timur matahari atau secara tiba-tiba pada permukaannya yang dapat dilihat dari bumi.</p>
<p style="text-align: justify;">“Angkasa melalui Observatori Negara Langkawi turut merakam imej matahari secara konsisten setiap hari dari Malaysia kecuali apabila cuaca tidak mengizinkan,” kata kenyataan itu. - <strong>mynewshub.my</strong></p>