GLASGOW - Jurulatih skuad hoki negara, Muhammad Dhaarma Raj Abdullah akur dia sudah mengenalpasti barisan pemain yang bakal dicanang untuk memburu pingat di Sukan Asia 2014 di Incheon, Korea Selatan, September ini.

Gambaran itu dibicarakan olehnya selepas menyaksikan skuad hoki lelaki negara meraih tempat ketujuh selepas menewaskan tuan rumah, Scotland 2-1, semalam.

“Apa yang pasti saya sudah dapat mengenalpasti pemain untuk ke cabaran Sukan Asia. Saya berpuas hati dengan moral begitu baik di kalangan pemain untuk memenangi perlawanan ini,” kata Dhaarma.

Mengulas kemerosotan prestasi skuad negara, dia menegaskan kritikan hebat terhadapnya adalah tidak adil ketika Sukan Komanwel adalah platform pemilihan pemain ke Sukan Asia.

“Tidak adil saya dikecam, jika benar Konfederasi Hoki Malaysia (MHC) mahu bersaing untuk tempat keempat atau kelima kita seharusnya menghantar skuad utama bukan pasukan kedua.

“Jika diikutkan, pencapaian pasukan tahun ini lebih bagus berbanding empat tahun lalu. Di India, skuad hoki yang senior meraih kedudukan kelapan,” katanya. - BERNAMA