KUCHING - Seramai 209 orang hari ini menerima darjah kebesaran, pingat dan bintang negeri Sarawak daripada Yang Dipertua Negeri Sarawak Tan Sri Abdul Taib Mahmud pada istiadat pengurniaan di Dewan Santapan bangunan lama Dewan Undangan Negeri Sarawak di Petra Jaya di sini.

Mengetuai senarai penerima ialah Presiden Tokuyama Corporation, Jepun Kazuhisa Kogo yang dianugerah Darjah Yang Amat Mulia Bintang Sarawak Panglima Negara Bintang Sarawak (P.N.B.S) Kehormat yang membawa gelaran 'Dato Sri'.
Tiga penerima darjah Johan Bintang Sarawak ialah Mohd Rajuna Omar, Temenggong Nunong Dandan dan Penghulu Henry Jala Tamalai.

Penerima tunggal Johan Bintang Kenyalang (J.B.K) ialah Ambrose Linang.

Sementara itu, bekas pemain skuasy kebangsaan Mohamad Azlan Iskandar adalah antara enam penerima pingat Pegawai Bintang Sarawak (P.B.S) manakala perenang negara Daniel William Henry Bego antara 19 yang menerima pingat Pegawai Bintang Kenyalang.

Penolong Ketua Penyunting, Meja Penyuntingan Bahasa Inggeris Pertubuhan Berita Nasional Malaysia (BERNAMA) Caroline Anne Ranyed Jackson antara penerima pingat Perkhidmatan Bakti (P.P.B), sementara artis popular Dayang Nurfaizah Awang Dowty antara 45 individu menerima Ahli Bintang Sarawak (A.B.S).

Enam orang menerima pingat Ahli Bintang Kenyalang (A.B.K), 39 penerima Pingat Perkhidmatan Terpuji (P.P.T) dan 72 penerima Bantera Bintang Sarawak (B.B.S).

Turut hadir pada istiadat itu ialah isteri Yang Dipertua Negeri Sarawak, Puan Sri Raghad Kurdi Taib; Ketua Menteri Sarawak, Tan Sri Adenan Satem dan isteri, Puan Sri Jamilah Anu serta menteri kabinet negeri. - BERNAMA